**Likumprojekta „Grozījumi likumā “Par iedzīvotāju ienākuma nodokli” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi likumā “Par iedzīvotāju ienākuma nodokli” (turpmāk – likumprojekts) paredz nodokļa augstākās likmes samazinājumu no 31,4% līdz 31%, patentmaksas maksāšanas režīma atcelšanu, saglabājot vienīgi samazinātās patentmaksas režīmu u.c. grozījumus. Regulējums stājas spēkā 2021.gada 1.janvārī.  Lai samazinātu administratīvo slogu nodokļu maksātājiem, likumprojekts paredz atteikties no veidlapām paziņojumam par fiziskajai personai izmaksātajām summām, turpmāk nosakot tikai paziņojumos iekļaujamo informāciju. Regulējums stājas spēkā 2022.gada 1.janvārī.  Likumprojekts nosaka Valsts ieņēmumu dienesta (turpmāk – VID) pienākumu veikt iedzīvotāju ienākuma nodokļa (turpmāk – IIN) pārmaksas automātisku atmaksu, kā arī priekšnosacījumus nodokļa pārmaksas automātiskās atmaksas veikšanai. Tāpat likumprojektā ietvertas normas, lai uzlabotu informācijas apriti par maksātāja attaisnotajiem izdevumiem un tādējādi mazinātu administratīvo slogu nodokļa IIN maksātājiem Regulējums stājas spēkā 2021.gada 1.janvārī, bet attiecībā uz IIN pārmaksas automātisku atmaksu piemērojams no 2023.gada par 2022.taksācijas gadu, bet attiecībā uz informācijas apriti – 2022.gada 1.janvāra par 2022.taksācijas gadu.  Maksātājiem labvēlīgi grozījumi par atsevišķu ienākuma veidu atbrīvošanu no nodokļa piemērojami ar atpakaļejošu datumu – par 2020.taksācijas gadu. Likumprojektā ir veikti arī citi grozījumi, tai skaitā tehniski un redakcionāli grozījumi, kas stājas spēkā no 2021.gada 1.janvāra. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru kabineta 2020.gada 2.septembra sēdes protokollēmuma Nr.51 45§ 2.2.1., 2.2.5. un 2.2.6. punkts.  2) Latvijas Republikas Saeimas 2018.gada 14.septembra paziņojums “Par 10 142 Latvijas pilsoņu kolektīvā iesnieguma “Pārmaksāto nodokļu automātiska izmaksāšana” turpmāko virzību” (Latvijas vēstnesis,183, 14.09.2018)  3) Ministru prezidenta 2019.gada 16.maija rezolūcija Nr.12/2019-JUR-71.  4) Ministru kabineta 2017.gada 24.maija rīkojuma Nr.245 “Par Valsts nodokļu politikas pamatnostādnēm 2018.-2021. gadam” apstiprinātajās Valsts nodokļu politikas pamatnostādnēs 2018.-2021. gadam ietvertais 1.1.4.uzdevums.  5)Valsts kontroles finanšu revīzijas ziņojums par Latvijas Republikas 2017.gada pārskatu par valsts budžeta izpildi un par pašvaldību budžetiem Nr.2.4.1-35/2017.  6) 2019.gada 19.decembra likums “Grozījumi likumā “Par nodokļiem un nodevām””.  7) Finanšu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **IIN likmes samazināšana no 31,4 procentiem līdz 31 procentam**  *Grozījumi likuma 15.pantā attiecībā uz nodokļa likmes 31.4 procenti aizstāšanas ar likmi 31 procents.*  Ministru kabineta 2020.gada 2.septembra sēdē izskatot Finanšu ministrijas izstrādāto informatīvo ziņojumu "Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai" (prot. Nr.51 45.§ 2.2.1.p.), lai nekavējoties risinātu informatīvajā ziņojumā identificētās problēmas, kas saistītas ar sociālo un veselības nodrošinājuma nepietiekamību nodarbinātām personām, Finanšu ministrijai tika uzdots izstrādāt un finanšu ministram kā Ministru kabineta lietu iesniegt Ministru kabinetā izskatīšanai kopā ar likumprojektu "Par vidēja termiņa budžeta ietvaru 2021., 2022. un 2023.gadam" un likumprojekta "Par valsts budžetu 2021.gadam" grozījumus likumā "Par iedzīvotāju ienākuma nodokli", paredzot no 2021.gada samazināt progresīvo iedzīvotāju ienākuma nodokļa likmi līdz 31,0 procentam ienākumiem, kas lielāki par 62 800 EUR gadā, ņemot vērā, ka no 2021.gada tiek samazināta valsts sociālās apdrošināšanas obligāto iemaksu likme un attiecīgi mainīta solidaritātes nodokļa likme.  Ņemot vērā Valsts sociālās apdrošināšanas obligāto iemaksu (VSAOI) likmes samazinājumu, lai ar nodokļu politiku uzlabotu darbaspēka nodokļu konkurētspēju un ienākumu nevienlīdzības samazināšanu strādājošiem iedzīvotājiem, tiek samazināta IIN trešā progresīvā likme no 31,4% līdz 31,0%, kuru piemēro ienākumiem virs 62 800 *euro* gadā. Tai pat laikā, tiek saglabātas pārējās IIN likmes – 20% ienākumiem līdz 20 004 *euro* gadā un 23% ienākumiem no 20 004,01 *euro* līdz 62 800 *euro* gadā.  **Patentmaksu nodokļa režīma atcelšana, saglabājot samazinātās patentmaksas**  *Grozījumi likuma 1.panta otrajā daļā, 4.panta pirmās daļas 3.punktā, 10.panta piektajā daļā, 11.panta divdesmitajā daļā, 11.1panta četrpadsmitajā daļā, 11.5panta astotajā daļā, 11.10pantā, 12.pantā, 13.panta trešajā daļā 15.panta devītajā daļā, un 26.panta sestajā daļā.*  Ministru kabineta 2020.gada 2.septembra sēdē, izskatot Finanšu ministrijas izstrādāto informatīvo ziņojumu "Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai" (prot. Nr.51 45.§ 2.2.5.p.), lai nekavējoties risinātu informatīvajā ziņojumā identificētās problēmas, kas saistītas ar sociālo un veselības nodrošinājuma nepietiekamību nodarbinātām personām, Finanšu ministrijai tika uzdots izstrādāt un finanšu ministram kā Ministru kabineta lietu iesniegt Ministru kabinetā izskatīšanai kopā ar likumprojektu "Par vidēja termiņa budžeta ietvaru 2021., 2022. un 2023.gadam" un likumprojekta "Par valsts budžetu 2021.gadam" grozījumus likumā "Par iedzīvotāju ienākuma nodokli", lai no 2021.gada sašaurinātu speciālo režīmu patentmaksu maksātājiem, paredzot, ka no 2021.gada tiek saglabātas tikai samazinātās patentmaksas, kuru maksātāji var būt personas, kurām piešķirta vecuma pensija, un personas ar 1. vai 2.grupas invaliditāti, atļaujot šo režīmu piemērot tikai samazinātās patentmaksas maksātājiem – pensionāriem un personām ar invaliditāti;  Līdzīgi kā citos alternatīvajos režīmos, piemēram, pašnodarbināto, autoratlīdzību un MUN režīmā, arī patentmaksas maksātāju sociālās iemaksas ir zemas, palielinot iedzīvotāju skaitu, kuri nākotnē var nebūt sociāli nodrošināti.  No 2021.gada speciālais režīms patentmaksas maksātājiem tiek būtiski sašaurināts, atļaujot piemērot šo režīmu tikai samazinātās patentmaksas maksātājiem – pensionāriem un personām ar 1. un 2. grupas invaliditāti. Esošie patentmaksas maksātāji turpmāk varēs izvēlēties vai nu reģistrēt citu alternatīvu saimniecisko darbību, kas noteikta ar citiem saimnieciskās darbības nosacījumiem, vai piemērot vispārējo nodokļu maksāšanas režīmu. Likumprojekta pārejas noteikumi paredz, ka 2021.gadā, bet ne ilgāk kā līdz 2021.gada 31.decmebrim patentmaksu režīmu varēs piemērot maksātāji, kas jau veikuši patentmaksu maksājumus līdz 2020.gada 31.decembrim.  Nodokļa maksātāji, kas patentmaksas maksājumu par 2021.gadu ir veikuši līdz 2020.gada 31.decembrim, patentmaksas režīmu varēs piemērot arī 2021.gadā periodā, par kādu tika veikta patentmaksa, bet ne ilgāk kā līdz 2021.gada 31.decembrim.  **Darba devēja kompensācijas par darbinieka izdevumiem saistībā ar attālināto darbu**  *Likuma 9.panta pirmās daļas 16.2 punkts un 7.1 un 7.2 daļa.*  Ņemot vērā mūsdienu arvien pieaugošās tehnoloģiskās iespējas veikt darbu attālināti, kā arī saistībā ar COVID-19 izsludinātās ārkārtējās situācijas laikā plaši īstenoto attālinātā darba praksi gan valsts iestādēs, gan privātajā sektorā, aktualizējusies nepieciešamība ar attālināto darbu saistītos jautājumus reglamentēt arī normatīvajos aktos.  Saeimā š.g. 10.septembrī 2.lasījumā ir pieņemti grozījumi Darba likumā, kuros iekļauts regulējumu attiecībā uz attālinātā darba veikšanas tiesisko nodrošinājumu, kas paredz - ja darbinieks un darba devējs vienojas par darba veikšanu attālināti, darbinieka izdevumus, kas saistīti ar attālināto darba veikšanu, sedz darba devējs, ja darbinieks un darba devējs nav vienojušies citādi.  Tādējādi attiecībā uz darba devēja kompensētajiem darbinieka izdevumiem nepieciešams sīkāk atrunāt arī IIN piemērošanas jautājumus.  Pašlaik Likuma izpratnē IIN nav jāietur, ja:   * darba devējs pats iegādājas krājumus vai pamatlīdzekļus (piemēram, dod lietot ārpus biroja telpām portatīvo datoru, biroja krēslu, mobilo telefonu) un darba pienākumu veikšanai tos nodod (uz laiku) darbiniekam, IIN saistības nerodas; * darba ņēmējs, saskaņojot ar darba devēju, pats iegādājas preces (krājumus, mazvērtīgo inventāru – piemēram, iegādājas papīru, skavotāju u.tml.)), kuras izmanto darba veikšanas procesā, un šo preču iegādes dokumentus atspoguļo uzņēmuma grāmatvedībā, arī IIN saistības nerodas.   Savukārt, ja darbiniekam kā kompensāciju vēlas maksāt noteiktas summas, bez ārējā attaisnojuma dokumenta, šādas kompensācijas naudā apliek ar IIN (algas nodokli), jo Likums paredz, ka ar nodokli neapliek tikai kompensācijas, kas izmaksātas likumos un MK noteikumu noteikto normu ietvaros, savukārt likumi vai MK noteikumi pašlaik neparedz attālinātā darba izdevumu kompensācijas summas (limitus).  Likumprojekts paredz noteikt ar IIN (algas nodokli) neapliekamās kompensāciju normas, ja darba devējs kompensē darbiniekam ar attālināto darbu saistītos izdevumus. Darbiniekam nav jāiesniedz izdevumus apliecinoši čeki darba devējam, lai neradītu lieku administratīvo slogu (līdzīgs princips kā komandējuma izdevumiem). Kompensējamo izdevumu summa mēnesī nedrīkst pārsniegt 60 *euro* (pārsniegumu apliek ar IIN). Kompensējamos izdevumus nosacīti iedala 4 grupās, kurus darba devējs var kompensēt, katrai grupai nepārsniedzot šādu apmēru:  1) darba vietas aprīkojuma nolietojums (dators, programmatūra, darba galds u.tml.) - 30 *euro* mēnesī;  2) mazvērtīgie priekšmeti (kancelejas preces utt.) - 10 *euro* mēnesī  3) komunālie maksājumi - 6 *euro* mēnesī;  4) abonēšanas maksa (neiekļauj maksu par ierīkošanu):  - tālrunim - 7 *euro* mēnesī,  - internetam - 7 *euro* mēnesī.  Nosakot maksimālos kompensāciju limitus ņemti vērā vairāki apsvērumi:  Piemēram**,** attiecībā uz darba vietas aprīkojuma nolietojumu ņemta nosacīta aprīkojuma iegādes summa, kura pēc lineārā nolietojuma metodes sadalīta pa mēnešiem triju gadu periodā. Šajā gadījumā kompensācijas priekšnoteikums nav, ka darbinieks iegādājas, piemēram, jaunu datoru u.c., bet šeit tiek kompensēts viņam jau piederošā datora nolietojums, kas rodas, izmantojot šo datoru darba vajadzībām.  Nosakot limitu abonēšanas maksām ņemts vērā, ka internetu un telefonu var lietot personīgajām vajadzībām, tādēļ limits veidots ņemot vērā darba laika proporciju. Darba devējs var kompensēt telefona sarunas arī atbilstoši faktiskajiem izdevumiem kā darba devēja izdevumus, taču tad jāiesniedz attaisnojuma dokumenti, piemēram, izdrukas, kas apliecina telefona sarunas utt.  Priekšnoteikums ar IIN neapliekamu kompensāciju saņemšanai - attālinātam darbam (Darba līguma izpratnē) jābūt atrunātam darba līgumā vai noteiktam ar darba devēja rīkojumu un tiek norādīts, kādus izdevumus darba devējs kompensē. Kompensācijas piemēro pie darba devēja, pie kura algas nodokļa grāmatiņa. Kompensāciju nosaka uz pilnu slodzi (8 stundām), ar attālinātā darba veikšanu saistīto izdevumu apmēri tiek noteikti proporcionāli slodzei un līgumā vai rīkojumā norādīto attālinātā darba dienu skaitam mēnesī. Kompensācijas nepiemēro ilgstošas prombūtnes laikā, kas pārsniedz 30 dienas.  Darba devējs iesniedz paziņojumu par fiziskajai personai izmaksātajiem ienākumiem (šim mērķim tiek izveidots īpašs ar IIN neapliekamo ienākumu kods).  Izvērtējot šo risinājuma variantu tika aplūkota arī alternatīva – kompensēt mazāku summu, taču nedalot pa izdevumu kategorijām, tomēr tika secināts, ka šāds mehānisms varētu veicināt darba devējus attālinātā darba kompensāciju mehānismu izmantot kā papildu neapliekamo minimumu.  Valsts pārvaldes institūcijas darba devēja kompensācijas par darbinieka izdevumiem saistībā ar attālināto darbu nepieciešamības gadījumā nodrošina esošo budžeta līdzekļu ietvaros.  **IIN pārmaksas automātiska atmaksa**  *Likuma papildināšana ar 19.panta 4.2 daļu, 20.1 pantu, 28.panta papildināšana ar 19.punktu, 29.1 panta papildināšana ar ceturto daļu, 32.1panta papildināšana ar ceturto daļu, pārejas noteikumu 155. un 157.punkts.*  Pašreiz saņemt pārmaksāto IIN var tikai iesniedzot gada ienākumu deklarāciju (turpmāk – deklarācija).  Ja nodokļa maksātājs neveic saimniecisko darbību, negūst ienākumus ārvalstīs vai citus ienākumus, kurus ar IIN apliek rezumējošā kārtība, bieži deklarācija tiek sniegta vienīgi ar mērķi atgūt pārmaksāto IIN (piemēram, IIN pārmaksa radusies attaisnoto izdevumu, diferencētā neapliekamā minimuma vai atvieglojumu nepilnīgas izmantošanas rezultātā). Savukārt daļa nodokļa maksātāju, kuri neizprot sarežģīto deklarācijas aizpildīšanas sistēmu, neizmanto tiem likumā “Par iedzīvotāju ienākuma nodokli” (turpmāk – Likums) noteiktās tiesības un nesaņem pārmaksāto IIN.  Lai pilnīgāk nodokļa maksātāji īstenotu savas iespējas atgūt pārmaksāto IIN, likumprojekts paredz, ka VID veiks IIN pārmaksas automātisku atmaksu nodokļa maksātājiem, kur nav iesnieguši deklarāciju, ja tiks izpildīti noteikti nosacījumi:   1. nodokļa maksātājs nav reģistrējis saimniecisko darbību, nav guvis ienākumus ārvalstīs, nav guvis citus ienākumus, par kuriem informācija ir ietverama deklarācijā un IIN maksājams rezumējošā kārtībā, jo šīs informācijas nav VID rīcībā; 2. nodokļa maksātājam nav nodokļu parādu (nodokļu parādu gadījumā pārmaksāto IIN primāri automātiski novirza nodokļu parādu segšanai); 3. IIN pārmaksas automātiskā atmaksa varēs notikt tikai tad, ja tā veidosies šādu faktoru rezultātā:    1. gada diferencētā neapliekamais minimums;    2. pensionāra neapliekamais minimums, ja pensionārs saņem tikai pensiju saskaņā ar Latvijas normatīvajiem aktiem;    3. papildu atvieglojumi (personām ar invaliditāti, politiski represētajiem un nacionālās pretošanās kustības dalībniekiem);    4. progresīvā IIN likme;    5. noteiktos gadījumos - atvieglojuma par apgādībā esošu personu nepilnīga izmantošana    6. par paša nodokļa maksātāja attaisnotajiem izdevumiem, kas saistīti ar personas veiktajām iemaksām:    * privātajos pensiju fondos, kas izveidoti saskaņā ar likumu “Par privātajiem pensiju fondiem”;    * apdrošināšanas prēmiju maksājumiem, kas atbilstoši dzīvības apdrošināšanas līgumam (ar līdzekļu uzkrāšanu) izdarīti apdrošināšanas sabiedrībai, kura darbojas saskaņā ar Apdrošināšanas sabiedrību un to uzraudzības likumu; 4. VID rīcībā ir informācija par norēķinu kontu Latvijā, uz kuru veicama IIN pārmaksas atmaksa (šāda informācija maksātājam, kurš vēlas saņemt IIN pārmaksas automātisku atmaksu, jāsniedz vienreiz. Pēc tam – ja mainās konts un maksātājs joprojām vēlas saņemt IIN pārmaksas atmaksu).   Finanšu ministrija ir izvērtējusi iespēju noteikt, ka IIN pārmaksas automātisko atmaksu varētu veikt arī uz ārvalstīs reģistrētu kontu. Ņemot vērā to, ka IIN pārmaksas automātiskā atmaksa ir veicama nodokļu maksātājiem, uz kuriem attiecas deklarēšanas atvieglojumi, t.i. tādiem, kuriem ienākumi gūti tikai Latvijā, turklāt, veicot IIN atmaksu uz ārvalstīs reģistrēto kontu, valstij no saviem līdzekļiem būtu jāsedz komisijas maksu par pārskaitījumu, kas radītu papildus izmaksas budžetam, projektā noteikts, ka IIN pārmaksas automātisko atmaksu var veikt tikai uz Latvijā reģistrētu kontu.  Nodokļa maksātājam, kuram ir tiesības uz IIN pārmaksas automātisko atmaksu un kurš ir norādījis kontu atmaksas veikšanai, būs arī tiesības atteikties (līdz pēctaksācijas gada 30. septembrim) no IIN pārmaksas automātiskās atmaksas, izdarot par to atzīmi VID Elektroniskas deklarēšanas sistēmā (turpmāk – EDS).  Finanšu ministrija ir izvērtējusi iespēju noteikt, ka attaisnotajos izdevumos, kurus ņem vērā, veicot IIN pārmaksas automātisko atmaksu var iekļaut arī ārstniecības un izglītības (t.sk. interešu izglītības izdevumus), tomēr tika secināts, ka:  1)    informācija par nodokļa maksātāja attaisnotajiem izdevumiem satur sensitīvus datus, līdz ar to ārstniecības un izglītības izdevumu ņemšana vērā, veicot IIN pārmaksas automātisko atmaksu, ir rūpīgi vērtējams kontekstā ar Eiropas Parlamenta un Padomes Regulu 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK;  2) nodokļa maksātājam ir tiesības, nevis pienākums iesniegt attaisnotos izdevumus, turklāt nodokļa maksātājs informāciju VID var iesniegt izlases kārtībā, attiecīgi nepieciešama nodokļa maksātāja piekrišana šādu datu iesniegšanai VID;  3) nodokļa maksātāja attaisnotos izdevumus var būt apmaksājušas citas personas (apdrošinātājs, darba devējs). VID deklarāciju apstrādes procesā var apzināt apdrošināšanas sabiedrību segtos izdevumus, taču prasīt šādu informāciju par konkrētiem attaisnojuma dokumentiem no darba devējiem būtu nesamērīgi, turklāt pastāv iespēja, ka maksātājs nevēlas, ka darba devējs saņem informāciju par viņa veiktajiem izdevumiem;  4) nodokļa maksātājs var iekļaut attaisnotajos izdevumos arī attaisnotos izdevumus par ģimenes locekļiem, tai skaitā nepilngadīgiem bērniem, tādējādi VID nevar pieņemt lēmumus maksātāju vietā par to, kurš no maksātājiem attiecīgos izdevumus iekļaus attaisnotajos izdevumos.  Arī apzinot ārvalstu pieredzi tika konstatēts, ka nodokļu administrācijas šāda veida informāciju par maksātājiem centralizēti neapkopo, bet prasa iesniegt deklarāciju un attaisnojuma dokumentus vai deklarāciju bez dokumentiem, kuri maksātājam ir jāuzglabā.  Tādējādi attiecībā uz attaisnotajiem izdevumiem par ārstniecību un izglītību sākotnēji tiks vienkāršots un pilnveidots administrēšanas un informācijas saņemšanas mehānisms, lai mazinātu administratīvo slogu (skat. tālāk).  Nodokļa maksātājs, izmantojot VID EDS, var apskatīt deklarāciju sagataves ar budžetā maksājamo vai atmaksājamo IIN apmēru, kā arī iepazīties ar IIN piemaksas vai pārmaksas rašanās iemesliem.  Nodokļa maksātājs var precizēt un papildināt šajās sagatavēs ietverto informāciju. Ja nodokļa maksātājam nav pienākums iesniegt deklarāciju un tās sagatavē ietvertā informācija liecina, ka IIN pārmaksa veidojas diferencētā neapliekamā minimuma, atvieglojumu nepilnīgas izmantošanas, progresīvās IIN likmes vai atsevišķu projektā minētu attaisnoto izdevumu piemērošanas rezultātā, nodokļa maksātājam ir tiesības pretendēt uz IIN pārmaksas automātisku atmaksu.  Ja VID rīcībā nebūs informācija par nodokļa maksātāja norēķinu kontu Latvijā, uz kuru nodokļa maksātājs vēlas saņemt IIN pārmaksas automātisko atmaksu, nodokļa maksātājs IIN pārmaksu varēs saņemt, iesniedzot deklarāciju VID.  Likumprojektā ir noteiktas nodokļa maksātāja tiesības līdz pēctaksācijas gada 30.septembrim, informējot VID ar EDS starpniecību, atteikties no IIN pārmaksas automātiskas saņemšanas.  Ja nodokļa maksātājs nav iesniedzis deklarāciju un nav atteicies no IIN pārmaksas automātiskās atmaksas, tiek pieņemts, ka deklarācijas sagatavē ir ietverta visa informācija par nodokļa maksātāja gūtajiem ienākumiem un uz to attiecas Likumā ietvertie deklarēšanas atvieglojumi.  Lai mazinātu administratīvo slogu un paplašinātu privātpersonai labvēlīgu lēmumu (administratīvo aktu) veidus, kuri nebūtu izdodami rakstveida formā, un paziņojami, publicējot informāciju VID tīmekļa vietnē, projekts paredz, ka VID nodokļa maksātājam labvēlīgu lēmumu par IIN pārmaksas automātisko atmaksu rakstveidā neizdod, bet lēmumu paziņo ar IIN pārmaksas atmaksas veikšanu maksātāja kredītiestādes kontā vai nodokļa maksātāja norēķinu kontā, kas atvērts pie maksājumu pakalpojumu sniedzēja, vienlaikus nosūtot maksātājam par to informāciju VID EDS.  Nodokļu maksātājam pēc IIN pārmaksas automātiskas saņemšanas, pamatojoties uz likuma “Par nodokļiem un nodevām” 16.panta pirmās daļas 6.punktu, ir tiesības VID iesniegt triju gadu laikā no Likuma 19.panta trešajā daļā noteiktā maksāšanas termiņa precizētu deklarāciju, kura papildināta ar apliekamo ienākumu samazinošām attaisnoto izdevumu summām, piemēram, ietverot deklarācijā ārstniecības un izglītības izdevumus.  Ja ir veikta IIN pārmaksas automātiskā atmaksa, un VID rīcībā nonāk informācija, ka nodokļa maksātājam nebija tiesības uz pārmaksātā IIN automātisko atmaksu, maksātājam ir pienākums 30 dienu laikā no dienas, kad maksātājs VID EDS saņēmis paziņojumu, kurā norādīta informācija, kas pamato saņemtās IIN pārmaksas atmaksāšanas budžetā nepieciešamību, atmaksāt budžetā nepamatoti izmaksāto nodokļa pārmaksas summu.  Finanšu ministrija ir izvērtējusi iespēju noteikt, ka budžetā ir jāatmaksā ne tikai nepamatoti atmaksātā IIN pārmaksas summa, bet arī soda sankciju veidā šo summu palielinošas summas. Ņemot vērā to, ka IIN pārmaksu var ietekmēt no personas neatkarīgi faktori, piemēram, darba devēja paziņojuma precizēšana, likumprojektā noteikts, ka budžetā ir iemaksājama tikai nepamatoti izmaksātā IIN pārmaksas summa.  Likumprojektā ir noteikts VID pienākums veikt IIN pārmaksas automātisko atmaksu maksātājiem, kuriem saskaņā ar Likumu nav pienākums iesniegt deklarāciju un kuras līdz pēctaksācijas gada 30.septembrim nav iesniegušas deklarāciju, pārskaitot to uz personas norādīto kontu laikā no pēctaksācijas gada 1.oktobra līdz 31.decembrim (t.i., ņemot vērā termiņu, kādā VID kļūst pieejama informācija par Latvijas rezidentu gūtajiem ienākumiem un samaksātajiem nodokļiem arī ārvalstīs).  2021.gadā VID plānots ieviest Maksājumu administrēšanas informācijas sistēmu (turpmāk - MAIS). Normatīvie akti MAIS ieviešanai jau ir pieņemti Saeimā. MAIS gada ienākumu deklarācijas izstrādi, risku pārbaudi, nodokļa atmaksas procesu plānots izstrādāt aptuveni 2022. gada vidū.  Ņemot vērā pāreju uz MAIS, lai nodrošinātu labas pārvaldības principu ievērošanu un budžeta līdzekļu saprātīgu un taupīgu izlietojumu, likumprojekts paredz, ka grozījumi Likumā stāsies spēkā 2021.gada 1.janvārī, bet IIN pārmaksas automātiskās atmaksas process notiks, sākot ar 2023.gadu, rezumējošā kārtībā aprēķinot iedzīvotāju ienākuma nodokli par 2022.gadu.  **Attaisnoto izdevumu vienkāršota administrēšana**  *Grozījumi Likuma 19.pantā, papildinot to ar 10.3, 10.4, 10.5 , 10.6, 10.7 daļu, 30.panta papildināšana ar 9.punktu,* *pārejas noteikumu 153.un 154.punkts.*  Viens no deklarācijas posteņiem, kas rada vislielāko administratīvo slogu gan nodokļa maksātājiem, gan VID, ir attaisnotie izdevumi par ārstniecības un izglītības (arī interešu izglītības) pakalpojumiem, jo maksātājiem ir jāiesniedz izdevumus apliecinoši dokumenti, savukārt VID šie dokumenti deklarāciju apstrādes procesā jāpārbauda.  VID rīcībā nav pilnīgas informācijas par veiktajiem maksājumiem, ko deklarācijā persona ir tiesīga ietvert kā attaisnoto izdevumu. Attaisnoto izdevumu ietveršana deklarācijā arī nav nodokļa maksātāja pienākums, bet tiesības, kuras maksātājs var arī neīstenot.  Turklāt informācija par nodokļa maksātāja attaisnotajiem izdevumiem par ārstniecības un medicīnas pakalpojumiem satur sensitīvus datus un šādu informāciju medicīnas un ārstniecības pakalpojumu sniedzējs, ievērojot Eiropas Parlamenta un Padomes Regulā 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK, kura stājas spēkā, sākot ar 2018.gada 25.maiju, ietvertās prasības, ir tiesīgs nodot VID deklarācijas aizpildīšanai tikai tad, ja nodokļa maksātājs tam ir devis savu piekrišanu.  Medicīnas un ārstniecības iestāde informāciju par nodokļa maksātāja apmaksātajiem ārstniecības pakalpojumiem ir tiesīga nosūtīt VID tikai tad, ja nodokļa maksātājs (veselības aprūpes pakalpojumu saņēmējs) tam ir devis savu piekrišanu.  Medicīnas un ārstniecības iestādes nosūtītie dati sākotnēji uzkrājas VID informācijas sistēmās un nodokļa maksātājs, deklarāciju iesniedzot, izdara atzīmi VID EDS par informāciju, kura iekļaujama deklarācijā. VID no ārstniecības iestādēm ir nepieciešama informācija tikai par medicīnas un ārstnieciskā pakalpojuma (nekonkretizējot speciālistu un pārbaudi) apmaksas faktu un informācija, kas ļautu pārliecināties, ka samaksa ir veikta par ārstniecisko un medicīnas pakalpojumu, kas ir atzīstams par attaisnoto izdevumu Likuma izpratnē.  Ņemot vērā minēto, lai pilnveidotu un vienkāršotu IIN attaisnoto izdevumu administrēšanu, projektā noteikts, ka VID deklarāciju apstrādē izmanto ārstniecības un izglītības pakalpojumu sniedzēju informāciju par maksātāja izdevumiem, ja nodokļa maksātājs pakalpojumu sniedzējam, kas sniedz ārstnieciskos un medicīnas pakalpojumus, devis piekrišanu ar viņu saistīto personas datu nodošanai deklarācijas aizpildīšanai un pakalpojuma sniedzējs šādu informāciju sniedz elektroniski VID saskaņā ar normatīvajiem aktiem vai pamatojoties uz vienošanos, ko tas noslēdzis ar VID.  Likumprojektā ir noteiktas nodokļa maksātāja tiesības, iesniedzot VID iesniegumu par konkrētu datu dzēšanu, atsaukt savu piekrišanu, dzēšot VID informāciju sistēmās esošo informāciju par maksājumiem, kurus tam ir tiesības iekļaut deklarācijā kā attaisnoto izdevumu un kuru VID ir saņēmis no Likuma 10.panta pirmās daļas 2., 5 un 6.punktā minētajiem pakalpojumu sniedzējiem. VID EDS deklarācijas ievadformā nodokļa maksātājam ir nodrošināta iespēja izdzēst jebkurus datus par attaisnotajiem izdevumiem. VID EDS sadaļā “Attaisnotie izdevumu dokumenti” (VID informāciju sistēma) nodokļa maksātājs var izdzēst tikai paša pievienotos datus par attaisnotajiem izdevumiem. To informāciju, kuru VID saņems no pakalpojuma sniedzējiem un uzkrāsies VID informāciju sistēmās, nodokļa maksātājs pats nevarēs izdzēst. Līdz ar to, ja nodokļa maksātājs gribēs izdzēst informāciju, kuru VID saņems no pakalpojuma sniedzējiem, nodokļa maksātājam būs jāiesniedz iesniegums par konkrētu datu dzēšanu.  Likumprojektā ir noteikts mērķis Likuma 19.panta desmitajā, 10.1, 10.2, 10.4 un 10.6daļā minētās informācijas saņemšanai un glabāšanai, t.i. deklarāciju apstrādei, piemērojot Likuma 10.pantā noteiktos attaisnotos izdevumus un 13.pantā noteiktos atvieglojumus.  Likumprojektā ir noteikts termiņš, kādā VID uzglabā no pakalpojumu sniedzējiem saņemto informāciju. Nosakot minēto termiņu, ņemts vērā sekojošais:   * informācija par veiktajiem maksājumiem izglītības un ārstniecības un medicīnas pakalpojumu sniedzējiem ir saistīta ar konkrētiem taksācijas gadiem, kuros nodokļa maksātājs tos kā attaisnotos izdevumus var iekļaut deklarācijā; * nodokļa maksātājam ir tiesības iesniegt VID deklarāciju triju gadu laikā no likuma 19.panta trešajā daļā noteiktā maksāšanas termiņa; * VID ir pienākums trīs mēnešu laikā no deklarācijas iesniegšanas dienas izskatīt gada ienākumu deklarāciju un atmaksāt nodokļa pārmaksu; * nodokļa maksātājam ir tiesības 30 dienu laikā pārsūdzēt VID pieņemto lēmumu VID ģenerāldirektoram, nodokļa maksātāja pārsūdzības  iesnieguma izskatīšanas termiņš ir četri mēneši (maksimālais termiņš) no iesnieguma iesniegšanas dienas.   Ņemot vērā minēto, noteikts, ka VID informāciju sistēmās minētā informācija par attiecīgo taksācijas gadu tiek uzglabāta piecus gadus no pēctaksācijas gada 1.janvāra, savukārt gadījumos, ja saskaņā ar Likumu tā ir izmantojama ilgāku periodu (piemēram, apdrošināšanas prēmiju maksājumi atbilstoši dzīvības apdrošināšanas līgumam (ar līdzekļu uzkrāšanu)) - termiņā, kas atbilst tās piemērošanas laikam.  Turklāt, lai pilnveidotu IIN administrēšanu saistībā ar IIN pārmaksu pārbaudi:   1. pašvaldībām noteikts pienākums līdz pēctaksācijas gada 1. februārim VID elektroniski nosūtīt informāciju par izsniegtajām licencēm interešu un pieaugušo neformālās izglītības maksas programmu īstenošanai; 2. apdrošināšanas sabiedrībām noteikts pienākums pēc rakstiska pieprasījuma sniegt informāciju par fiziskajai personai saskaņā ar konkrētu attaisnojuma dokumentu atlīdzināto un nesegto medicīnas un ārstniecības pakalpojuma daļu.   Ņemot vērā to, ka nodokļa maksātājs deklarācijā iekļauj informāciju par attaisnoto izdevumu veidiem, kuru pats apstiprina, tad minēto informāciju apdrošināšanas sabiedrībām VID pieprasīs tikai šaubu gadījumā, lai konstatētu deklarācijā iekļauto attaisnoto izdevumu pamatotību, tādējādi novēršot nepamatotu IIN atmaksa.  Lai VID realizētu ar projektu noteikto prasību iestrādi VID informācijas sistēmās, projektā ietvertās normas, kas saistītas ar informācijas nodošanu VID par attaisnotajiem izdevumiem, stāsies spēkā 2022.gada 1.janvārī, bet būs piemērojams no 2022.gada 1.janvāra par 2022.taksācijas gadu un turpmākajiem gadiem.    VID ir veicis projektā ietverto procesu izvērtējumu, ņemot vērā to ietekmi uz datu aizsardzību atbilstoši Eiropas parlamenta un padomes 2016. gada 27. aprīļa regulas Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 35. panta 1. un 3. punktam.  **Regulējums, lai nodrošinātu, ka VID neveic IIN pārmaksas atmaksu, ja IIN maksātājs nav iesniedzis deklarāciju par kādu no iepriekšējiem taksācijas gadiem, kurā IIN maksātājam veidojas IIN piemaksa**  *Grozījumi Likuma 19. panta piektajā daļā un 5.4daļā, 20. panta otrajā daļā, 29.1 pantā un pārejas noteikumu 151. un 152.punkts.*  Šīs tiesību normas ir savstarpēji saistītas ar tiesību normām, kas paredz no 2023.gada ieviest pārmaksātā IIN automātisku atmaksu, lai maksātāji ļaunprātīgi neizmantotu Likuma regulējumu. Proti, lai nerastos situācija, ka VID veic IIN pārmaksas automātisku atmaksu maksātājam, ja saskaņā ar VID rīcībā esošo informāciju maksātājam kādā taksācijas gadā ir izveidojusies IIN piemaksa, kuru maksātājs nemaksā.  Šobrīd Likumā esošais regulējums neparedz, ka VID var neatmaksāt IIN pārmaksu gadījumos, ja maksātājs nav izpildījis savus pienākumus, proti nav iesniedzis obligāti iesniedzamo gada ienākumu deklarāciju (turpmāk – deklarācija) par iepriekšējo taksācijas periodu. Tādējādi VID ir jāatmaksā nodokļa maksātājam IIN pārmaksa arī tādos gadījumos, ja nodokļa maksātājs par iepriekšējiem taksācijas periodiem nav iesniedzis deklarāciju un atbilstoši VID informācijas sistēmās esošai informācijai nodokļa maksātājam veidojās IIN piemaksa.  Lai VID nodrošinātu IIN iekasēšanu no maksātājiem, kuri nav iesnieguši deklarāciju, VID jāveic datu atbilstības pārbaude vai IIN revīzija (audits), kas ir dārgs un laikietilpīgs process.  Ņemot vērā minēto, Likumā ir nepieciešams veikt grozījumus, lai VID nodrošinātu IIN savlaicīgu aprēķināšanu un iemaksāšanu budžetā, netērējot nesamērīgus resursus kontroles pasākumu nodrošināšanai, ja persona nav iesniegusi deklarāciju.  Tādējādi likumprojekts paredz, ka, ja maksātājs nebūs iesniedzis deklarāciju Likumā noteiktajā termiņā un atbilstoši VID informācijas sistēmām tam veidosies IIN piemaksa, VID aprēķinās nodokli pēc VID rīcībā esošās informācijas, savukārt maksātājs, kurš nepiekrīt IIN aprēķinam, varēs precizēt un papildināt deklarāciju attiecīgi pārrēķinot IIN apmēru.  Minētais regulējums attieksies arī uz tiem nodokļa maksātājiem, kam jāsniedz deklarācija par 2018. un 2019. taksācijas gadu un aprēķinātā IIN samaksas termiņš ir 2020.gada 1.decembris, un atbilstoši VID rīcībā esošajai informācijai veidojas IIN piemaksa.  Sīkāk esošo problēmu ilustrē turpmāk minētie dati.  Saistībā ar 2018.gada nodokļu reformu (ieviesto diferencētā neapliekamā minimuma un progresīvās nodokļa likmes piemērošanu) uz 2020. gada 9. martu pēc VID rīcībā esošās informācijas ir 21,1 tūkst. nodokļa maksātāji, kuriem veidojas budžetā maksājamais IIN kopā 1,2 milj. *euro* un kuri nav iesnieguši 2018. gada ienākumu deklarācijas.  No Likuma 20. panta ceturtās daļas 2. un 3. punkta izriet, ka ienākumu deklarēšanas atvieglojumi nav attiecināmi uz maksātājiem, kuriem rodas pienākums piemaksāt IIN saistībā ar Likuma 15. panta otrajā daļā noteiktās progresīvās likmes piemērošanu un saistībā ar diferencētā neapliekamā minimuma piemērošanu, līdz ar to tiem ir jāiesniedz deklarācija.  Likuma 28. panta 1. un 2. punktā noteikts, ka maksātāja pienākums ir Likumā noteiktajos termiņos un kārtībā sastādīt un iesniegt VID deklarāciju un Likumā noteiktajos termiņos un kārtībā iemaksāt budžetā nodokli.  Saistībā ar ieviesto maksātāja gada diferencēto neapliekamo minimumu (t.sk. VID prognozēto mēneša neapliekamo minimumu) un progresīvo IIN likmi sākotnējais iedzīvotāju skaits, kuriem pēc VID rīcībā esošās informācijas bija obligāti jāiesniedz deklarācija par 2018. gadu radušās nodokļa starpības dēļ, bija vairāk nekā 80 tūkst.  Tā kā šāda situācija maksātājiem nebija pierasta, jo līdz šim nodokļa maksātāji deklarāciju iesniedza brīvprātīgi, lai saņemtu IIN pārmaksu par attaisnotiem izdevumiem (deklarācijas nesniegšana bija maksātāja apliecinājums tam, ka no viņa taksācijas gada ienākumiem IIN ir ieturēts pilnā apmērā), VID sagatavoja un nosūtīja uzaicinājuma/brīdinājuma vēstules par maksātāja pienākumu iesniegt deklarāciju.  VID 2019. gadā 6 reizēs kopā ir nosūtījis 189,3 tūkst. uzaicinājumus iesniegt deklarācijas (t.sk. Elektroniskās deklarēšanās sistēmā – 180,8 tūkst. un pa pastu - 8,5 tūkst. uzaicinājumus), kā arī 144 maksātāji, kuriem veidojās budžetā maksājamais nodoklis virs 300 *euro*, telefoniski tika informēti par pienākumu iesniegt deklarāciju. Tāpat VID vairākkārtīgi ir sniedzis informāciju plašsaziņas līdzekļos par maksātāju pienākumu iesniegt deklarācijas.  Ņemot vērā VID veiktos IIN administrēšanas pasākumus, kā arī sniegto informāciju plašsaziņas līdzekļos, tomēr uz 2020. gada 9. martu 21,1 tūkst. maksātāju nav iesnieguši deklarācijas par 2018. gadu. Šim 21,1 tūkst. maksātājiem kopējā budžetā maksājamā summa ir 1,2 milj.  *euro* (skatīt zemāk tabulu).   |  |  |  | | --- | --- | --- | | **Piemaksas summas *euro* no - līdz** | **Fizisko personu skaits** | **Summa**  ***euro*** | | 1,01 - 15,00 | 6 554 | 46 049 | | 15,01 – 25,00 | 2 486 | 49 650 | | 25,01 – 50,00 | 4 309 | 156 263 | | 50,01 – 100,00 | 4 199 | 297 956 | | 100,01 – 300,00 | 3 355 | 542 181 | | 300,01 – 400,00 | 96 | 32 994 | | 400,01 – 500,00 | 70 | 31 373 | | 500,01 – 1000,00 | 36 | 25 114 | | 1000,01 – 10000,00 | 15 | 30 000 | | 10000,01 – 20000,00 | 2 | 31 290 | | **KOPĀ** | **21 122** | **1 242 870** |   Pašreiz Likuma 20. panta otrā daļa nosaka, ja iekšzemes nodokļa maksātājs Likuma 19. panta piektajā daļā noteiktajā termiņā nav iesniedzis deklarāciju, šis fakts ir maksātāja apliecinājums tam, ka no viņa taksācijas gadā saņemtajiem ienākumiem IIN ir ieturēts pilnā apmērā. No minētā izriet, ja deklarācija nav iesniegta, tad maksātājs apliecina, ka samaksātā IIN summa ir pareiza.  Likuma 22. pants nosaka deklarācijas kontrolēšanu un apliekamā ienākuma noteikšanu uz aprēķina pamata, ja maksātāja ienākumi neatbilst viņa izdevumiem. Savukārt Likuma 23. panta pirmā daļa nosaka iesniegtās deklarācijas koriģēšanas kārtību, tas ir, ja konstatē faktoloģiskas un/vai aprēķina neprecizitātes, VID ir tiesības izlabot maksātāja pieļautās kļūdas un izlaboto deklarāciju kopā ar norādi par maksātāja pieļautajām kļūdām nosūtīt maksātājam. Minētais par precizējumiem deklarācijā ir attiecināms uz tiem gadījumiem, kad maksātājs ir iesniedzis deklarāciju.  Kā jau minēts, lai VID nodrošinātu IIN iekasēšanu no maksātājiem, kuri nav iesnieguši deklarāciju, VID jāveic datu atbilstības pārbaude vai IIN revīzija (audits), lai maksātājam aprēķinātu budžetā maksājamo IIN. Datu atbilstības pārbaude vai audits ir dārgs un laikietilpīgs process.  Šobrīd VID nav citu līdzekļu kā noteikt budžetā maksājamo IIN, ja maksātājs pats neiesniedz deklarāciju un neaprēķina budžetā maksājamo IIN. Taču, ņemot vērā lielo maksātāju skaitu ar piemaksu līdz 300 *euro*, kuri nav iesnieguši deklarācijas, VID nav tādu resursu, lai minētajiem maksātājiem veiktu datu atbilstības pārbaudi vai IIN auditu.  Ir arī tādi nodokļa maksātāji, kuriem bija pienākums līdz 2019. gada 3. jūnijam iesniegt deklarāciju par 2018. gadu un viņi līdz šim brīdim nav iesnieguši šo deklarāciju, bet 2020. gadā iesniedz deklarāciju par 2019. gadu, jo šajā periodā viņiem veidojas IIN atmaksa. Tātad, negodprātīgi izmanto Likuma regulējumu, nenokārtojot saistības ar valsti par vienu gadu, bet saņemot pārmaksu par otru gadu.  Likuma 19. panta ceturtā daļa nosaka, ja rezumējošā kārtībā aprēķinātā summa pēc deklarācijas pārbaudes izrādās mazāka par avansā samaksāto, VID triju mēnešu laikā no deklarācijas iesniegšanas dienas atmaksā maksātājam pārmaksu, kas radusies kā avansā samaksātā un rezumējošā kārtībā aprēķinātā IIN starpība.  Tādējādi VID triju mēnešu laikā no deklarācijas iesniegšanas dienas atmaksā maksātājam pārmaksu, kas radusies kā avansā samaksātā un rezumējošā kārtībā aprēķinātā IIN starpība, arī tad, ja maksātājs par iepriekšējo periodu, piemēram, 2018. gadu, kad atbilstoši VID informācijas sistēmās esošai informācijai tam veidojās IIN piemaksa. Šobrīd esošā normatīvā akta regulējums neparedz VID neatmaksāt IIN pārmaksu gadījumos, kad maksātājs nav izpildījis savus pienākumus, proti nav iesniedzis obligāti iesniedzamo deklarāciju par iepriekšējo taksācijas periodu.  Ņemot vērā minēto, Likumā ir nepieciešams veikt grozījumus, lai VID nodrošinātu IIN savlaicīgu aprēķināšanu un iemaksāšanu budžetā, netērējot nesamērīgus resursus kontroles pasākumu nodrošināšanai (veicot datu atbilstības pārbaudes), ja persona nav iesniegusi deklarāciju, piemēram, saistībā ar gada diferencēto neapliekamo minimumu un VID informācijas sistēmās ir informācija, ka maksātājam veidojas IIN piemaksas.  Tādējādi likumprojekts paredz:   1. nodrošināt savlaicīgu maksātāja informēšanu, pirms iestājas deklarācijas iesniegšanas termiņš par to, ka saskaņā ar VID rīcībā esošo informāciju maksātājam veidojas IIN piemaksa un maksātājam ir tiesības pārbaudīt, ja nepieciešams, arī precizēt un papildināt deklarācijā norādīto informāciju ar iztrūkstošo informāciju un apstiprināt deklarācijā norādītās informācijas patiesumu. 2. ja maksātājs neiesniedz Likumā noteiktajā kārtībā deklarāciju, tad Likumā nostiprināt prezumpciju, ka saskaņā ar VID informācijas sistēmās esošo informāciju rezumējošā kārtībā aprēķinātā IIN summa atbilst maksātāja taksācijas gadā gūtajiem ienākumiem un iemaksājama budžetā. (Līdzīgi jau šobrīd Likuma 20. panta otrajā daļā ir nostiprināta prezumpcija, ja maksātājs nav iesniedzis deklarāciju, tas ir apliecinājums tam, ka IIN samaksāts pilnā apmērā). Šī prezumpcija attieksies uz deklarācijām, kurās saskaņā ar VID informācijas sistēmās esošo informāciju un VID aprēķiniem veidosies IIN piemaksa. 3. ja maksātājs nebūs iesniedzis deklarāciju Likumā noteiktajā termiņā un atbilstoši VID informācijas sistēmām tam veidosies IIN piemaksa, VID aprēķinās nodokli pēc VID rīcībā esošās informācijas, savukārt maksātājs, kurš nepiekrīt IIN aprēķinam, varēs precizēt un papildināt deklarāciju attiecīgi pārrēķinot IIN apmēru. Deklarācijas precizējumus maksātājs varēs iesniegt atbilstoši likuma “Par nodokļiem un nodevām” 16. panta 6. punktam.   Līdz ar to maksātājam tiek saglabāta iespēja papildināt deklarāciju sadaļas ar iztrūkstošo informāciju un to iesniegt Likumā noteiktajā termiņā, vai arī iesniegt precizētu deklarāciju saskaņā ar likuma “Par nodokļiem un nodevām” 16. panta 6. punktu.  Likumprojektā ietvertie grozījumi ir attiecināmi uz maksātājiem, kam ir obligāts pienākums iesniegt deklarāciju, ievērojot Likuma 20. panta ceturto daļu.  Maksātājs, kurš nav iesniedzis deklarāciju, deklarāciju sagataves ar aprēķināto budžetā maksājamo IIN apmēru var apskatīt, izmantojot VID Elektroniskās deklarēšanas sistēmu vai saņemt VID klientu apkalpošanas vietās.  Šobrīd saskaņā ar Likuma pārejas noteikumu 140. punktu 2018. un 2019. gada deklarācijā aprēķinātā IIN samaksas termiņš ir 2020. gada 1. decembris, ja īstenojas Likumā noteiktie nosacījumi.  Tādējādi vienlaikus nepieciešams noteikt pārejas periodu par deklarācijām, kuras maksātāji nav iesnieguši par 2018. gadu un nebūs iesnieguši par 2019. gadu un nodokļa samaksas termiņš ir 2020. gada 1. decembris, un atbilstoši VID informācijas sistēmām maksātājam veidojas IIN piemaksa.  Ņemot vērā minēto, pārejas noteikumu 151. punkts paredz, ja maksātājs Likuma 19. panta piektajā daļā noteiktajā termiņā nav iesniedzis deklarāciju par 2018. un 2019. gadu (vai par kādu no šiem gadiem), VID līdz 2021.gada 1.martam aizpilda tās deklarācijas sadaļas, par kurām informācija ir pieejama valsts informācijas sistēmās, kā arī aprēķina rezumējošā kārtībā budžetā maksājamo IIN summu un paziņo maksātājam. Savukārt likumprojekta pārejas noteikumu 152. punkts paredz, ka grozījumi Likuma 19. panta 5.4 daļā, 20. panta otrajā daļā un 29.1 panta trešajā daļā ir attiecināmi uz deklarācijām par 2020. gadu un turpmākiem gadiem.  Minētie grozījumi attiecas uz maksātājiem, kuriem ir obligāts pienākums iesniegt deklarāciju, t.i., saskaņā ar Likuma 20. pantu nav noteikts deklarācijas iesniegšanas atbrīvojums. Proti, VID līdz 2021.gada 1.martam aizpilda tās deklarācijas sadaļas, par kurām informācija ir pieejama valsts informācijas sistēmās, kā arī aprēķina rezumējošā kārtībā budžetā maksājamo IIN summu un paziņo maksātājiem:   1. kuri gūst ienākumus no saimnieciskās darbības; 2. kuriem rodas pienākums piemaksāt IIN saistībā ar Likuma 15. panta otrajā daļā minētās progresīvās likmes piemērošanu; 3. kuriem rodas pienākums piemaksāt IIN saistībā ar gada diferencētā neapliekamā minimuma piemērošanu.   Ievērojot minēto, pārejas noteikumu 151. punktā ir ietverti tādi maksātāji, kuriem atbilstoši Likuma pārejas noteikumu 140. punktam 2018. un 2019. gada deklarācijā aprēķinātā IIN samaksas termiņš ir 2020. gada 1. decembris, kā arī tādi maksātāji, kuriem IIN samaksas termiņš ir iestājies, bet deklarācija nav iesniegta, attiecīgi maksātājs IIN nav aprēķinājis un iemaksājis budžetā, piemēram, deklarāciju nav iesnieguši saimnieciskās darbības veicēji, kuriem ir jāaprēķina un jāiemaksā budžetā 50 *euro,* ja taksācijas gadā nav gūts ar IIN apliekams ienākums no saimnieciskās darbības vai ja aprēķinātā nodokļa summa no saimnieciskās darbības apliekamā ienākuma nepārsniedz 50 *euro*.  Ievērojot minēto, tiem maksātājiem, kuri nebūs izpildījuši Likumā noteiktos pienākumus, paziņojumā būs aprēķināts rezumējošā kārtībā budžetā maksājamais IIN un nokavējuma nauda par katru nokavējuma dienu.  Šie grozījumi neparedz atbrīvojumu maksātājam no pienākuma iesniegt deklarāciju. Tāpat maksātājam ir tiesības iesniegt deklarācijas labojumu vai precizējumu triju gadu laikā pēc Likumā noteiktā maksāšanas termiņa un VID šo deklarāciju pārbaudīs līdzšinējā kārtībā.  **Dažādi**  **Mantota valsts fondēto pensiju kapitāla ienākuma pielīdzināšana cita veida pensijas ienākumam**  *Grozījumi 3.panta trešajā daļā, papildinot to ar 14.2 punktu, 8.panta trešās daļas papildināšana ar 10.2 punktu, 9.panta pirmās daļas 9.punkta papildināšana, 17.panta desmitās daļas papildināšana ar 5.2 punktu un grozījumi 17.panta divpadsmitajā daļā.*  2018.gada 11.oktobrī Saeima pieņēma grozījumus Valsts fondēto pensiju likumā, atbilstoši kuriem valsts fondēto pensiju shēmas dalībniekam ir tiesības izvēlēties, kā tiks izmantots viņa valsts fondētās pensijas kapitāls, ja šis dalībnieks nomirs pirms vecuma pensijas pieprasīšanas (tai skaitā priekšlaicīgi) dienas. Iespējamie valsts fondētās pensijas kapitāla izmantošanas veidi ir šādi:  1) to ieskaita valsts pensiju speciālajā budžetā;  2) to pievieno valsts fondēto pensiju shēmas dalībnieka norādītās personas fondētās pensijas kapitālam;  3) to manto Civillikumā noteiktajā kārtībā.  Pirmajos divos gadījumos Likuma normas paredz, ka tad, ja uzkrāto valsts fondētās pensijas kapitālu ieskaita valsts peniju speciālajā budžetā vai par uzkrāto valsts fondētās pensijas kapitālu iegādājoties dzīvības apdrošināšanas (mūža pensijas) polisi, fiziskās personas gūtais ienākums – pensija vai attiecīgi pensijai pielīdzināms ienākums saskaņā ar Likumu ir apliekams ar IIN (Likuma 3.panta trešās daļas 14. un 14.1 punkts, 8.panta trešās daļas 10. un 10.1 punkts, 8.panta trīspadsmitā daļa). Savukārt mantojumu (ar atsevišķiem izņēmumiem) Likums neparedz aplikt ar IIN, jo šāda pieeja izveidojusies vadoties no tā, ka iepriekš mantojuma atstājēja ienākums ir ticis aplikts ar IIN. Finanšu ministrijas ieskatā mantojums ir jāskata pēc būtības.  Ņemot vērā, ka valsts fondētais pensiju kapitāls veidojas no summām, kas pirms to ieskaitīšanas budžetā valsts sociālās apdrošināšanas obligāto iemaksu veidā nav bijušas IIN objekts, lai nodrošinātu vienveidības principu vienas izcelsmes ienākuma aplikšanā ar IIN, likumprojekts paredz mantojumu, kas veidojas no valsts fondētā pensiju kapitāla, līdzīgi kā pensijas un pensijām pielīdzināmu ienākumu aplikt ar IIN.  Saskaņā ar Ministru kabineta 2019. gada 13. augusta noteikumiem Nr.365 “Noteikumi par valsts fondētās pensijas kapitāla izmantošanu” valsts fondētās pensijas shēmas dalībnieka mantiniekam ir tiesības izvēlēties, vai mantojuma atstājēja (mirušā fondēto pensiju shēmas dalībnieka) fondētās pensijas kapitālu pārskaitīt mantinieka kontā kredītiestādē vai to pievienot mantinieka valsts fondētās pensijas kapitālam.  Ja valsts fondētās pensijas shēmas dalībnieka mantinieks izvēlēsies mantojuma atstājēja (mirušā valsts fondēto pensiju shēmas dalībnieka) valsts fondētās pensijas kapitālu pārskaitīt mantinieka kontā kredītiestādē, tad mantotais valsts fondētās pensijas kapitāls tiks aplikts ar IIN šādi - ienākuma izmaksātājs ieturēs IIN ienākuma izmaksas vietā pirms ienākuma izmaksas un iemaksās to budžetā ne vēlāk kā ienākuma izmaksas mēnesim sekojošā mēneša piektajā datumā.  Savukārt, ja valsts fondētās pensijas shēmas dalībnieka mantinieks izvēlēsies mantojuma atstājēja (mirušā valsts fondēto pensiju shēmas dalībnieka) valsts fondētās pensijas kapitālu pievienot mantinieka valsts fondētās pensijas kapitālam, tad brīdī, kad mantotais valsts fondētās pensijas kapitāls tiks pievienots mantinieka valsts fondētās pensijas kapitālam, tas netiks aplikts ar IIN. Taču minētais ienākums tiks aplikts ar IIN brīdī, kad tiks veikta izmaksa no pensiju 2.līmenī uzkrātā kapitāla, piemēram, saņemot mantoto fondēto pensijas kapitālu kopā ar vecuma pensiju, jo šis ienākums transformēsies pensijas vai pensijai pielīdzināmā ienākumā un tiks aplikts ar IIN kā pensija vai pensijai pielīdzināms ienākums.  Saskaņā ar Valsts fondēto pensiju likumu *(redakcijā no 2020.gada 1.janvāra)* mantojumā nododamā summa veidosies no:   * 80 % no pensiju 2.līmeņa kapitāla, kas uzkrāts līdz 2019.gada 31.decembrim (pārējos 20% Valsts sociālās apdrošināšanas aģentūra (turpmāk – VSAA) pārskaitīs valsts pensiju speciālajā budžetā un izmantos pensiju izmaksai esošiem pensionāriem); * 100% no pensiju 2.līmeņa kapitāla, kas uzkrāts no 2020.gada 1.janvāra.   No mantiniekam aprēķinātās summas tiks ieturēts IIN 23% apmērā (IIN likme, kas tiek piemērota, ja nodokļa maksātājs ienākuma izmaksātājam nav iesniedzis algas nodokļa grāmatiņu).  IIN aprēķināšanas piemērs Nr.1.  Mantojuma atstājēja (mirušā valsts fondēto pensiju shēmas dalībnieka) kopējais pensiju 2. līmenī uzkrātais kapitāls ir 5000 *euro*, no tā 2000 *euro* uzkrāti līdz 2019.gada 31.decembrim.  Uzkrāto kapitālu ir tiesīgi saņemt divi mantinieki.  Katrs no viņiem saņems 1771 *euro*.  Aprēķins:  3000 + 2000 × 0,8 = 3000 + 1600 = 4600 *euro* – kopējais mantojumā nododamais kapitāls;  4600/2 = 2300 *euro* – katram mantiniekam nododamais kapitāls pirms IIN ieturēšanas;  2300 × 23% = 529 *euro* –IIN;  2300 – 529 = 1771 *euro* – katram mantiniekam izmaksājamais valsts fondētais pensiju kapitāls.  (!) Ja VSAA konstatēs, ka mirušais pensiju 2.līmeņa dalībnieks ir parādā VSAA pārmaksu (t.i. saistības pret sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām saskaņā ar likumu “Par valsts sociālo apdrošināšanu” (turpmāk – pakalpojumu pārmaksa)), tad pirms mantojuma izmaksas VSAA šo parādu ieturēs no visa atstātā valsts fondēto pensiju kapitāla. Ja parāds VSAA būs mantiniekam, tas tiks ieturēts no viņam pienākošās mantojamās valsts fondētās pensijas kapitāla daļas.  IIN aprēķināšanas piemērs Nr.2.  Mantojuma atstājēja (mirušā valsts fondēto pensiju shēmas dalībnieka) kopējais pensiju 2. līmenī uzkrātais kapitāls ir 5000 *euro*, no tā 2000 *euro* uzkrāti līdz 2019.gada 31.decembrim un mantojuma atstājējam ir izveidojusies pakalpojumu pārmaksa 1000 *euro*.  Uzkrāto kapitālu ir tiesīgi saņemt divi mantinieki, no kuriem vienam ir pakalpojumu pārmaksa 500 *euro*.  Mantinieks Nr.1 saņems 886 *euro*.  Mantinieks Nr.2 saņems 1386 *euro*.  Aprēķins:  3000 + 2000 × 0,8 = 3000 + 1600 = 4600 *euro* – mantojumā nododamais pensiju 2.līmeņa kapitāls pirms mantojuma atstājēja pakalpojumu pārmaksas segšanas.  4600 – 1000 (mantojuma atstājēja pakalpojumu pārmaksa) = 3600 *euro* – kopējais mantojumā nododamais kapitāls.  Mantinieks Nr.1.  3600/2 = 1800 *euro* – katram mantiniekam nododamais kapitāls pirms IIN ieturēšanas;  1800 × 23% = 414 *euro* – IIN;  1800 - 414 = 1386 *euro*;  1386 - 500 (mantinieka pakalpojumu pārmaksa)= 886 *euro* – mantiniekam izmaksājamais valsts fondētais pensiju kapitāls.  Mantinieks Nr.2.  3600/2 = 1800 *euro* – katram mantiniekam nododamais kapitāls pirms IIN ieturēšanas;  1800 × 23% = 414 *euro* – IIN;  1800 - 414 = 1386 *euro* – mantiniekam izmaksājamais valsts fondētais pensiju kapitāls.  Ņemot vērā minēto, VSAA aprēķinās, ieturēs un iemaksās budžetā IIN no valsts fondētās pensijas kapitāla, ko valsts fondēto pensiju shēmas dalībnieka nāves gadījumā manto un kas tiek aprēķināts mantiniekam pirms mantinieka saistību dzēšanas pret sociālās apdrošināšanas speciālo budžetu un valsts pamatbudžetu, kas izriet no sociālās apdrošināšanas pakalpojumu, valsts sociālo pabalstu un izdienas pensiju pārmaksām saskaņā ar likumu “Par valsts sociālo apdrošināšanu”, ja mantinieks ir izvēlējies to saņemt ar pārskaitījumu uz maksājumu kontu kredītiestādē. Nodokļa maksātājam pašam IIN no minētā ienākuma nebūs jāaprēķina un jāmaksā budžetā. Savukārt, ja valsts fondētās pensijas shēmas dalībnieka mantinieks izvēlēsies mantojuma atstājēja (mirušā valsts fondēto pensiju shēmas dalībnieka) valsts fondētās pensijas kapitālu pievienot mantinieka valsts fondētās pensijas kapitālam, tad mantoto valsts fondētās pensijas kapitālu apliks ar IIN, veicot izmaksu no pensiju 2.līmenī uzkrātā kapitāla.  **Regulējums attiecībā ar IIN apliekamo ienākumu, kas radies samazinātu vai dzēstu saistību rezultātā, un no IIN atbrīvotājām samazinātajām vai dzēstajām saistībām**  *Likuma 8.panta trešās daļas papildinājums ar 20.5 punktu un divdesmit otro daļu, 9.panta pirmās daļas papildinājums ar 8.3 un 45.punktu.*  Valsts kontrole finanšu revīzijas ziņojumā par Latvijas Republikas 2017.gada pārskatu par valsts budžeta izpildi un par pašvaldību budžetiem Nr.2.4.1-35/2017 norādīja, ka likuma normas nesniedz skaidru, konkrētu un pietiekamu priekšstatu par visiem ienākumiem, kuri apliekami ar IIN. Tas maldina nodokļu maksātājus un apgrūtina nodokļu administrācijas spēju nodrošināt nodokļu maksātāju pienākumu izpildes sekmīgu kontroli. Tā rezultātā nodokļu maksātāji neizprot, kad ienākumi no saistību samazināšanas vai dzēšanas ir jādeklarē un jāapliek ar IIN, kā rezultātā personas, pašas neapzinoties, var kļūt par likuma pārkāpējiem.  Līdz ar to Valsts kontrole minētajā finanšu revīzijas ziņojumā sniedza ieteikumu Finanšu ministrijai sadarbībā ar VID pilnveidot normatīvo regulējumu, skaidri norādot, kādos gadījumos fizisko personu saistību samazināšanas vai dzēšanas rezultātā gūtie ienākumi ir apliekami ar IIN un kādos nav.  Par ienākumu, kas radies samazinātu vai dzēstu saistību rezultātā, ir uzskatāms dzēstais vai samazinātais parāds par saņemtajiem pakalpojumiem (piemēram, dzēstais vai samazinātais parāds par komunālajiem pakalpojumiem un elektronisko sakaru pakalpojumiem), dzēstā vai samazinātā patēriņa kredīta summa, dzēstā vai samazinātā hipotekārā kredīta summa u.c. Šajā ienākumā ietver gan dzēstā vai samazinātā parāda, aizdevuma (kredīta) pamatsummu, gan kredīta procentus.  Tādējādi, ja fiziskai personai ir samazināts vai dzēsts parāds, aizdevums vai citas saistības, kas nav atbrīvotas no IIN, tad vispārīgā gadījumā Likuma izpratnē fiziskai personai ir radies ienākums samazinātu vai dzēstu saistību rezultātā, kas ir apliekams ar IIN. No samazinātu vai dzēstu saistību gūtā ienākuma pienākums aprēķināt IIN un nomaksāt to budžetā ir fiziskajai personai, iesniedzot gada ienākuma deklarāciju.  Tomēr šim principam ir daži izņēmumi – IIN atbrīvojumi, kas ietverti Likuma 9.panta pirmajā daļā noteiktajā ar IIN neapliekamo ienākumu uzskaitījumā.  Tādējādi, lai nodokļa maksātājiem būtu skaidra izpratne par to, ka ienākums, kas radies samazinātu vai dzēstu saistību rezultātā, ir apliekams ar IIN, likumprojekts paredz papildināt Likuma 8.panta trešo daļu ar jaunu 20.5 punktu un skaidri noteikt, ka pie pārējiem fiziskās personas ienākumiem, par kuriem ir jāmaksā nodoklis, tiek pieskaitīti ienākumi, kas radušies samazinātu vai dzēstu saistību rezultātā.  Vienlaikus tiek nepārprotami noteikts, ka minētā punkta izpratnē par ienākumu neuzskata jebkuras dzēstās vai samazinātās nodokļu saistības (parādus) un ar tām saistītās dzēstās vai samazinātās nokavējuma naudas un soda naudas.  Saskaņā ar VID rīcībā esošo informāciju 2018.gadā 405 fiziskās personas ir deklarējušas samazinātās vai dzēstās saistības par kopējo summu 737 200,53 *euro*, savukārt 2019.gadā - 1104 fiziskās personas ir deklarējušas samazinātās vai dzēstās saistības par kopējo summu 363 967,89 *euro*.  Informācija sadalījumā pa summām:   |  |  |  | | --- | --- | --- | | **2018.gads** | | | | **Dzēsto saistību summa** (*euro)* | **FP skaits** | **Kopējā summa** (*euro)* | | līdz 15,00 EUR | 107 | 694,88 | | no 15,01 līdz 100,00 | 142 | 4 347,06 | | no 100,01 līdz 500,00 | 125 | 25 201,51 | | no 500,01 līdz 1000,00 | 9 | 6 839,09 | | no 1000,01 līdz 2000,00 | 9 | 11 667,69 | | no 2000,01 līdz 5000,00 | 2 | 7 738,87 | | virs 5000,00 EUR | 11 | 680 711,43 | | **KOPĀ:** | **405** | **737 200,53** |  |  |  |  | | --- | --- | --- | | **2019.gads** | | | | **Dzēsto saistību summa** (*euro)* | **FP skaits** | **Kopējā summa** (*euro)* | | līdz 15,00 | 238 | 1 673,78 | | no 15,01 līdz 100,00 | 435 | 16 874,57 | | no 100,01 līdz 500,00 | 370 | 78 972,84 | | no 500,01 līdz 1000,00 | 26 | 18 179,09 | | no 1000,01 līdz 2000,00 | 14 | 18 635,55 | | no 2000,01 līdz 5000,00 | 12 | 38 897,87 | | virs 5000,00 | 9 | 190 734,19 | | **KOPĀ:** | **1104** | **363 967,89** |   Saskaņā ar VID sniegto informāciju, vairāk kā 80% gadījumu tiek deklarēts dzēstais vai samazinātais parāds par televīzijas apraides pakalpojumiem, pārējos gadījumos tiek deklarēta samazinātā patēriņa kredīta vai kredīta summa. Līdz 500,00 *euro* summai pamatā tiek deklarēts dzēstais vai samazinātais parāds par televīzijas apraides pakalpojumiem, savukārt virs 500,00 *euro* tiek deklarēti dzēstie kredīti no bankām vai finanšu iestādēm.    *Studiju un studējošo kredītu dzēšanas rezultātā gūtais ienākums*  Vienlaikus likumprojekts paredz nepārprotami noteikt, ka ar IIN neapliek ienākumu, kas gūts studiju un studējošo kredīta dzēšanas rezultātā. Saskaņā ar Ministru kabineta 2001. gada 29. maija noteikumiem Nr. 220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu” (turpmāk – Ministru kabineta noteikumi Nr.220), Ministru kabineta 2001. gada 29. maija noteikumiem Nr. 219 “Kārtība, kādā tiek piešķirts, atmaksāts un dzēsts studiju kredīts no valsts budžeta līdzekļiem”” un Ministru kabineta 2001. gada 23. oktobra noteikumiem Nr. 445 “Kārtība, kādā no valsts budžeta līdzekļiem tiek piešķirts un atmaksāts studējošo kredīts” (turpmāk – Ministru kabineta noteikumi Nr.445) uz studiju/studējošā kredīta dzēšanu varēja pretendēt kredīta ņēmēji, kas atbilstoši iegūtajai akadēmiskajai vai profesionālajai izglītībai kļuva par nodarbinātajiem:  - valsts un pašvaldību institūcijās,  - kultūras jomas institūcijās, kuras tiek finansētas no budžeta līdzekļiem,  - ārstniecības iestādēs, kas sniedz no valsts budžeta apmaksātus veselības aprūpes pakalpojumus,  - nevalstiskā sektora institūcijās, kuras pilda valsts vai pašvaldību pasūtījumu sociālo pakalpojumu nodrošināšanā,  - privātajās pirmsskolas izglītības iestādēs, valsts vai pašvaldību institūcijās,  -valsts vai pašvaldību kapitālsabiedrībās, publiski privātās kapitālsabiedrībās vai privātās kapitālsabiedrībās, kurās valsts vai pašvaldības daļa pamatkapitālā atsevišķi vai kopumā pārsniedz 50%,  Latvijas tautsaimniecībai nozīmīgās profesijās (profesiju sarakstu un speciālistu skaitu katru gadu ar rīkojumu apstiprināja Ministru kabinets).  Saskaņā ar Ministru kabineta noteikumiem Nr. 220 un Ministru kabineta noteikumiem Nr. 445, ja kredīta ņēmējam studiju laikā vai kredīta atmaksas laikā piedzimst bērni, studējošā kredīts no valsts budžeta līdzekļiem tiek dzēsts 30% apmērā no neatmaksātās summas par katru bērnu. Studējošā kredīts tiek dzēsts arī par bērniem, kuri ir adoptēti studiju laikā vai kredīta atmaksas laikā. Saskaņā ar Ministru kabineta noteikumiem Nr. 220 studējošā kredītu dzēš arī kredīta ņēmējiem, kas sekmīgi beiguši augstskolu, ieguvuši virsnieka pakāpi un noslēguši profesionālā dienesta līgumu uz laiku ne mazāku par 5 gadiem. Tāpat studiju un studējošā kredīts, kredīta procenti un līgumsods tiek dzēsts, ja kredīta ņēmējs ir miris vai kļuvis par pirmās vai otrās grupas invalīdu.  Ņemot vērā, ka studiju vai studējošā kredīta dzēšana ir uzskatāma par netiešu valsts finansējumu, kura saņemšanas priekšnoteikums ir noteiktu valsts prasību izpilde (atbilstoši mērķim, ar kādu izstrādāts normatīvo aktu regulējums par studiju un studējošo kredītu dzēšanu), ienākumu, kas rodas minētā kredīta dzēšanas rezultātā nav pamata aplikt ar IIN līdzīgi kā ar IIN neapliek no budžeta izmaksātās stipendijas.  Apliekot ar IIN ienākumu no studiju vai studējošā kredīta dzēšanas, tiktu rādīts nelietderīgs administratīvais slogs (valsts vienlaicīgi gan piešķirtu, gan samazinātu šī atbalsta apmēru). Šāda valsts atbalsta apmērs ir nosakāms (palielināms vai samazināms) ar dzēšamā kredīta apmēru.  Tādējādi minētā IIN atvieglojuma mērķis ir īstenot kopējo valsts politiku studiju un studējošo kredītu piešķiršanas un dzēšanas jomās, veicināt atbalstu ģimenēm demogrāfiskās situācijas uzlabošanai un veicināt atbalstu personām ar ierobežotām iespējām.  Saskaņā ar pašlaik spēkā esošo normatīvo regulējumu, valsts galvotie studiju un studējošo kredīti ļauj iegūt augstāko izglītību ar finansējumu uz labvēlīgiem nosacījumiem:   * studējošā kredīta atlikuma dzēšana 30% apmērā bērna dzimšanas gadījumā ir atbalsta veids ģimenēm demogrāfiskās situācijas uzlabošanai; * sniedzot atbalstu personām ar ierobežotām iespējām, kredīti, kredītu procenti un līgumsodi tiek dzēsti, ja kredīta ņēmējs ir miris vai kļuvis par personu ar 1. vai 2. grupas invaliditāti; šāds dzēšanas veids, kā arī dzēšana maksātnespējas gadījumā, ir arī nosacījums kredītiestāžu gatavībai izsniegt aizdevumus bez nodrošinājuma personām - studējošiem, kuriem tipiski nav regulāru ienākumu; * saskaņā ar tiesiskās paļāvības principu ir jāturpina dzēst kredīti, par kuriem jau ir pieņemti lēmumi par dzēšanu par darbu Latvijas tautsaimniecībā nozīmīgās profesijās, lai atbalstītu tos speciālistus, kuri atbilstoši iegūtajai izglītībai strādā valsts vai pašvaldības iestādēs Ministru kabineta noteiktajās profesijās.   Saskaņā ar Izglītības un zinātnes ministrijas sniegto informāciju, personu skaits, kam pēdējo trīs gadu laikā ir dzēsts kredīts no valsts budžeta līdzekļiem, un kopējā dzēsto kredītu summa no valsts budžeta līdzekļiem ir šāda:  - 2017.gadā 4193 personām 1 819 241,57 *euro* apmērā;  - 2018.gadā 4012 personām 1 973 981,38 *euro* apmērā;  - 2019.gadā 3189 personām 1 617 703,07 *euro* apmērā.  *Samazinātu vai dzēstu saistību rezultātā gūts ienākums no uzņēmumu ienākuma nodokļa (UIN) maksātājiem*  Likumprojekts paredz no IIN atbrīvot samazinātās vai dzēst saistības, ja tās ir izslēgtas no kreditora UIN bāzes. Tādējādi atbrīvojums aptver gadījumus, kuros UIN piedziņa praktiski nav iespējama, tādējādi arī maksātājs šos parādus nespētu maksāt (ir tiesas spriedums par parāda piedziņu un tiesu izpildītāja akts par piedziņas neiespējamību, parāda summa ir atzīta saskaņā ar kreditoru prasījumu reģistru, kad tiesa ir apstiprinājusi debitora – fiziskās personas – bankrota procedūras pabeigšanu, debitors ir miris). Tāpat atbrīvojums aptver arī gadījumus, kuros debitora parāda summa ir mazāka nekā ar tās atgūšanu saistītie izdevumi (maksimālais parāds 20 *euro*) vai debitora parāda piedziņa tiesas ceļā nav iespējama lietderības apsvērumu dēļ, ja iepriekš veikti pasākumi parāda atgūšanai (maksimālais parāds 0,2% no UIN maksātāja gada neto apgrozījuma, bet ne vairāk kā 500 *euro*). Attiecīgi arī šajā gadījumā maksātāja ienākums, ja tāds rodas, ir salīdzinoši neliels, savukārt IIN administrēšana būtiski apgrūtināta.  Likumprojekts arī paredz no IIN atbrīvot samazinātās vai dzēstās saistības, kas radušās fiziskām personām, ja tiek samazinātas vai dzēstas to saistības pret personām, kas ir UIN maksātājas, ja samazinātās vai dzēstās saistības ir iekļautas kreditora UIN bāzē. Šajā gadījumā, ar lielu iespējamību, IIN maksātājam ir problēmas ar parāda dzēšanu, turklāt izvairīšanās no nodokļu plānošanas risks tiek būtiski mazināts ar prasību, ka par dzēstajām saistībām tiek samaksāts UIN.  Minētā norma, kas ir IIN maksātājam labvēlīga, stājas spēkā 2021.gada 1.janvārī, bet piemērojama par 2020.taksācijas gadu.  Šo IIN atvieglojumu mērķis ir neaplikt ar IIN ienākumu, kas vienreiz ir ticis aplikts ar UIN vai izslēgts no UIN bāzes saskaņā ar Uzņēmumu ienākuma nodokļa likumu, kā arī ietaupīt valsts resursus IIN piedziņai un samazināt administratīvo slogu nodokļa maksātājam.  **Pabalsta atbrīvošana no IIN trīs un vairāk bērnu dzimšanas gadījumā vienās dzemdībās**  *Likuma 9.panta pirmās daļas papildinājums ar 46.punktu.*  Pabalsta piešķiršana trīnīšu piedzimšanas gadījumā nav noteikta ar normatīvajiem aktiem, bet gan balstās uz iepriekšējo praksi un labo gribu. Pabalsts tiek piešķirts ar Ministru kabineta rīkojumu, kuru izstrādā Labklājības ministrija. Rīkojuma izpildi un pabalsta izmaksu ģimenei sakarā ar trīnīšu piedzimšanu nodrošina Labklājības ministrija.  Ņemot vērā, ka trīnīšu piedzimšanas pabalsts nav normatīvajos aktos noteikts no budžeta izmaksājams (paredzēts budžeta apropriācijā) pabalsts, tas ir apliekams ar IIN. Pabalstam sakarā ar trīnīšu piedzimšanu ir piemērojama IIN likme 23 % apmērā.  Tādējādi vienreizējā valsts sociālā pabalsta trīnīšu piedzimšanas gadījumā izmaksai Ministru kabineta rīkojumā no valsts budžeta programmas 02.00.00 „Līdzekļi neparedzētiem gadījumiem” Labklājības ministrijai tiek piešķirti 11 089 *euro* (ieskaitot nodokļus), tai skaitā 8 538 *euro* vienreizējā sociālā pabalsta izmaksai un 2 551 *euro* IIN samaksai.  Taksācijas gadam beidzoties, nodokļa maksātājs rezumējošā kārtībā, iesniedzot gada ienākumu deklarāciju (turpmāk – deklarācija), taksācijas gada apliekamajam ienākumiem piemēro Likuma 15. panta otrajā daļā noteikto progresīvo IIN likmi, precizē taksācijas gada laikā gūtos ienākumus un aprēķināto IIN un attiecīgi piemaksā iztrūkstošo nodokļa summu vai saņem atpakaļ izveidojošos nodokļa pārmaksu.  Ņemot vērā, ka esošā kārtība ir visai komplicēta sakarā ar progresīvās IIN likmes ieviešanu no 2018.gada, kā arī tā ir saistīta ar liekām darbībām IIN nomaksai, pārskaitot finansējumu no viena valsts budžeta konta uz citu, likumprojekts paredz, ka gada apliekamajā ienākumā netiek ietverts un ar IIN netiek aplikts no valsts budžeta izmaksājams pabalsts par vienās dzemdībās dzimušu trīs un vairāk bērnu piedzimšanu.  Šī IIN atvieglojuma mērķis ir nodrošināt valsts garantētu pabalsta apmēru visām personām, kurām vienās dzemdībās dzimuši trīs un vairāk bērni, lai minētajam ienākumam rezumējošā kārtībā, iesniedzot deklarāciju, nebūtu jāpiemēro progresīvā IIN likme (kā rezultātā pabalsta neto apmērs pabalsta saņēmējam, atkarībā no tā ienākuma apmēra, varētu atšķirties), kā arī netiktu radītas liekas darbības IIN nomaksai, pārskaitot finansējumu no viena valsts budžeta konta uz citu.  Saskaņā ar Labklājības ministrijas sniegto informāciju izdevumi 2017., 2018. un 2019.gadā vienreizējā sociālā pabalsta izmaksai un IIN samaksai sakarā ar trīnīšu piedzimšanu bija šādi.   |  |  |  |  | | --- | --- | --- | --- | |  | **Personu skaits, kam piešķirts pabalsts** | **Faktiskie izdevumi vienai personai** (*euro*) | **Kopējie izdevumi** (*euro*) | | **2017** | 2 | 11 088,31 | 22 176,62 | | **2018** | 4 | 11 088,31 | 44 353,24 | | **2019** | 1 | 11 088,31 | 11 088,31 |   Šī IIN atvieglojuma piemērošanas apmēru turpmākajos taksācijas periodos nav iespējams prognozēt, jo tas atkarīgs no fakta, vai ir dzimuši vienās dzemdībās trīs un vairāk bērni.  **VID lēmumu paziņošanas veids par stipendiju nolikuma reģistrāciju un IIN pārmaksas atmaksu**  *Likuma 9.panta papildināšana ar 6.1 daļu un grozījumi 19.panta ceturtajā daļā.*  Administratīvā procesa likuma 67.panta pirmā daļa nosaka, ka Administratīvo aktu izdod rakstveidā, izņemot Administratīvā procesa likuma 69.pantā minētos gadījumus. Saskaņā ar Administratīvā procesa likuma 69.panta pirmās daļas 2.punktu administratīvo aktu var izdot mutvārdos vai citādi, neievērojot Administratīvā procesa likuma 67.panta noteikumus, ja tas paredzēts piemērojamā normatīvajā aktā. Pārskatot lēmumu pieņemšanas praksi, VID secināja, ka ne visos gadījumos, kad pieņemami lēmumi administratīvā procesa ietvaros, pastāv objektīva nepieciešamība izvērsti lēmumā ietvert visas administratīvā akta sastāvdaļas.  Lai mazinātu administratīvo slogu un paplašinātu privātpersonai labvēlīgu lēmumu (administratīvo aktu) veidus, kuri būtu izdodami citā, nevis rakstveida formā, un paziņojami, publicējot informāciju VID tīmekļa vietnē, likumprojekts paredz grozījumus Likuma 9.pantā, papildinot to ar 6.1 daļu, un 19.panta ceturtajā daļā, kuri nodrošinātu vienkāršāku administratīvo procesu atsevišķās VID kompetences jomās. Turklāt grozījumi Likuma 9. panta 6.1 daļā ir saistīti ar Maksājumu administrēšanas informācijas sistēmas algoritmu izstrādi, tāpēc ir nepieciešams vienādot VID lēmumu paziņošanas un spēkā stāšanās kārtību.  Tādējādi Likumprojekts paredz, ka:   * VID lēmumu par nodibinātās stipendijas nolikuma reģistrāciju rakstveidā neizdod, bet lēmumu paziņo ar informācijas publicēšanu VID tīmekļa vietnē. VID ievieto informāciju vienas darbdienas laikā no lēmuma pieņemšanas dienas. Lēmums stājas spēkā nākamajā darba dienā pēc publicēšanas; * VID lēmumu par IIN pārmaksas atmaksu, kas deklarēta rezumējošā kārtībā un apstiprināta pilnā apmērā, rakstveidā neizdod, bet lēmumu paziņo ar IIN pārmaksas atmaksas veikšanu maksātāja kredītiestādes kontā, maksātāja norēķinu kontā, kas atvērts pie maksājumu pakalpojumu sniedzēja, vai skaidrā naudā.   **Brāļa vai māsas – personu ar 1. vai 2. grupas invaliditāti – ārstniecības un izglītības izdevumu iekļaušana nodokļa maksātāja attaisnotajos izdevumos**  *Grozījums likuma 10.panta 1.4 daļā un 14.panta 1.1 daļā.* Ar Ministru kabineta 2017.gada 24.maija rīkojuma Nr.245 “Par Valsts nodokļu politikas pamatnostādnēm 2018.-2021. gadam” apstiprinātajās Valsts nodokļu politikas pamatnostādnēs 2018.-2021. gadam ietvertais 1.1.4.uzdevums. Pašreiz Likums paredz, ka maksātājs savos attaisnotajos izdevumos var iekļaut arī izglītības un ārstniecības izdevumus par ģimenes locekļiem, respektīvi, laulāto, vecākiem, vecvecākiem, bērniem un mazbērniem, neatkarīgi no tā, vai viņi ir maksātāja apgādībā. Likumprojekts paredz, ka maksātājs savos attaisnotajos izdevumos var iekļaut arī ārstniecības un izglītības izdevumus par brāli vai māsu – personu ar 1. vai 2. grupas invaliditāti. Šādi grozījumi veikti, jo tad, ja persona ar 1. vai 2. grupas invaliditāti pati negūst ar nodokli apliekamus ienākumus vai nenodibina ģimeni, šai personai mūža otrajā pusē bieži vienīgie tuvinieki ir brāļi vai māsas, kuri var palīdzēt segt nepieciešamos ārstniecības izdevumus.  Vienlaikus saistībā ar minētajiem grozījumiem, pēc likumprojekta spēkā stāšanās Valsts pārvaldes pakalpojumu portālā dzīves situācijas **“**[Nauda un nodokļi](https://www.latvija.lv/lv/PPK/Nauda-un-nodokli)” sadaļas “Kā atgūt daļu naudas par attaisnotajiem izdevumiem”esošā informācija tiks papildināta ar informāciju, ka attaisnotos izdevumus par izglītību un ārstniecības pakalpojumiem nodokļa maksātājs ir tiesīgs piemērot arī par brāli un māsu – personu ar 1. vai 2.grupas invaliditāti.  Minētās normas, kas ir IIN maksātājam labvēlīgas, stājas spēkā 2021.gada 1.janvārī, bet ir piemērojamas par attaisnotajiem izdevumiem, kas radušies, sākot no 2020.gada 1.janvāra.  **Saimnieciskās darbības veicēja reģistrācijas apliecības aizstāšana ar ierakstu publiski pieejamā reģistra daļā**  *Grozījums likuma 17.panta desmitās daļas 7.punktā.*  Saskaņā ar likuma “Par nodokļiem un nodevām” 18.panta pirmās daļas 22.punktu nodokļu administrācijas pienākumi ir nodrošināt publiski pieejamu datubāzi (reģistru) par fiziskajām personām, kas veic saimniecisko darbību.  Atbilstoši Ministru kabineta 2015.gada 22.septembra noteikumos Nr.537 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 24.punktam, informāciju nodokļu maksātāju reģistra publiski pieejamā daļā par reģistrētiem saimnieciskās darbības veicējiem, VID ievieto vienas darbdienas laikā. Nodokļu maksātājs un nodokļu maksātāju struktūrvienība uzskatāma par reģistrētu nodokļu maksātāju reģistrā ar attiecīgā ieraksta izdarīšanas datumu.  Ievērojot minēto VID, reģistrējot fizisko personu saimnieciskās darbības veicēja statusā, neizsniedz nodokļa maksātāja reģistrācijas apliecību, bet veic ierakstu nodokļu maksātāju reģistra publiski pieejamā daļā par reģistrētiem saimnieciskās darbības veicējiem.  Savukārt Likuma 17.panta desmitās daļas 7.punktā noteikts, ka ienākuma izmaksātājs no fiziskās personas ienākumiem, ja tie nav saistīti ar darba attiecībām un nav atbrīvoti no aplikšanas ar nodokli, ienākuma izmaksātājs ietur nodokli ienākuma izmaksas vietā un iemaksā to budžetā ne vēlāk kā ienākuma izmaksas mēnesim sekojošā mēneša piektajā datumā. Pie šādiem ienākumiem pieder: ieņēmumi no saimnieciskās darbības, ko veic fiziskā persona, kurai nav izsniegts VID apliecinājums par reģistrēšanos saimnieciskās darbības veicēja statusā, izņemot ieņēmumus no lauksaimnieciskās produkcijas ražošanas un no sēņošanas, ogošanas vai savvaļas ārstniecības augu un ziedu vākšanas.  Likumprojekts paredz grozījumu, lai novērstu Likumā konstatēto nepilnību attiecībā uz faktu, ka VID vairs neizsniedz nodokļa maksātājiem apliecinājumu par reģistrēšanos saimnieciskās darbības veicēja statusā.  **Avansa maksājumu termiņa izmaiņas solidaritātes nodokļa maksātājiem**  *Grozījumi likuma 18.panta pirmajā un trešajā daļā, 3.1 daļa.*  Atbilstoši Likuma 19.panta piektajā daļā noteiktajam, deklarācija VID iesniedzama taksācijas gadam sekojošajā gadā no 1.marta līdz 1.jūnijam, bet, ja taksācijas gada ienākumi pārsniedz, saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, — no 1. aprīļa līdz 1. jūlijam.  Likuma 18.panta pirmajā daļā noteikts, ka reizē ar deklarāciju, bet ne vēlāk kā līdz pēctaksācijas gada 1. jūnijam VID nodokļa maksātājam izveido aprēķinu par nodokļa avansa maksājumu lielumu taksācijas gadā, pamatojoties uz iepriekšējā gada ienākumu.  Ņemot vērā minēto, lai salāgotu deklarācijas iesniegšanas un IIN avansa aprēķināšanas un maksāšanas termiņus, likumprojekts paredz, ka:  1) VID izveido aprēķinu par avansa maksājumu lielumu ne vēlāk kā līdz Likumā noteiktajai deklarācijas iesniegšanas dienai;  2) tiem saimnieciskās darbības veicējiem, kuriem deklarācijas iesniegšanas termiņš ir līdz pēctaksācijas gada 1.jūlijam, otrais un trešais avansa maksājumu samaksas termiņš ir par mēnesi vēlāk – attiecīgi līdz 23.jūlijam un 23.septembrim*)*. Tādējādi tiek sabalansēti racionāli avansa maksājumu samaksas termiņi un netiek būtiski ietekmēta nodokļa ieņēmumu plūsma budžetā.  Vienlaikus saistībā ar minētajiem grozījumiem, pēc likumprojekta spēkā stāšanās Valsts pārvaldes pakalpojumu portālā ietvertajā pakalpojumā “Iedzīvotāju ienākuma nodokļa avansa maksājumu aprēķins no saimnieciskās darbības”, kas arī ir pieejams elektroniski VID elektroniskās deklarēšanas sistēmā, tiks precizēti avansa maksājumu samaksas termiņi.  **Maksātāju, kuri deklarācijas var iesniegt līdz pēctaksācijas gada 1.jūlijam, loka precizēšana, likuma vienveidīgas piemērošanas nodrošināšanai**  *Grozījumi Likuma 19.panta trešajā un piektajā daļā.*    Šobrīd Likuma 19.panta piektajā daļā ir noteikts, ka, ja taksācijas gada ienākumi pārsniedz saskaņā ar likumu "Par valsts sociālo apdrošināšanu" noteikto obligāto iemaksu objekta maksimālo apmēru, tad deklarāciju var iesniegt no 1.aprīļa līdz 1.jūlijam. Savukārt Likuma 19.panta trešajā daļā noteikts, ka, ja aprēķinātā IIN summa pārsniedz 640 *euro* un taksācijas gada ienākumi pārsniedz saskaņā ar likumu "Par valsts sociālo apdrošināšanu" noteikto obligāto iemaksu objekta maksimālo apmēru, maksātājs to var iemaksāt budžetā trijās reizēs — līdz 16. jūlijam, 16. augustam un 16. septembrim, iemaksājot katru reizi trešo daļu no šīs summas.  Minēto normu mērķis bija saistīts ar to, ka VID tikai līdz pēctaksācijas gada 15.martam saņem informāciju par taksācijas gada solidaritātes nodokli, kas pārskaitīts kā IIN avanss.  Tomēr saskaņā ar Likumā noteikto regulējumu, var rasties situācijas, ka deklarācijā tiek deklarēti ienākumi, kas nav valsts sociālās apdrošināšanas obligāto iemaksu objekts, vai ienākumi, kuriem netiek piemērota progresīvā IIN likme (Likuma 15.panta otrajā daļā noteiktā IIN likme), un attiecīgi VID nodokļu administrēšanai nepieciešamo informāciju saņem līdz deklarācijas iesniegšanas termiņam – 1.martam. Tādējādi citos gadījumos nav pamata noteikt citu deklarācijas iesniegšanas un IIN samaksas termiņu.  Lai nodrošinātu vienveidīgu likuma piemērošanas praksi, nepieciešams precizēt Likuma 19.panta trešo un piekto daļu un noteikt, ka, taksācijas gada ienākumi, kas pārsniedz saskaņā ar likumu "Par valsts sociālo apdrošināšanu" noteikto obligāto iemaksu objekta maksimālo apmēru  Likuma 19.panta trešajā un piektajā daļā, ir ienākumi, kuriem piemēro progresīvo IIN likmi (Likuma 15.panta otrajā daļā noteikto IIN likmi).  **Normu precizējumi saistībā ar normatīvo aktu izmaiņām, kuros noteikta administratīvo atbildību**  *Grozījumi Likuma 32.pantā un 32.1 panta trešajā daļā.*  Saeima 2018. gada 25. oktobrī pieņēma Administratīvās atbildības likumu, kas stājās spēkā 2020.gada 1.jūlijā, un ar šī likuma spēkā stāšanos spēku zaudēja [Latvijas Administratīvo pārkāpumu kodekss](https://likumi.lv/ta/id/89648-latvijas-administrativo-parkapumu-kodekss). Latvijas Administratīvo pārkāpumu kodekss noteica administratīvo atbildību par nodokļu deklarācijas un informatīvās deklarācijas neiesniegšanu vai iesniegšanu, pārkāpjot nodokļu normatīvajos aktos noteikto iesniegšanas termiņu.  Ar 2019.gada 19.decembra likumu “Grozījumi likumā “Par nodokļiem un nodevām”” nozares speciālajā likumā – likumā “Par nodokļiem un nodevām” – ir ietverti Latvijas Administratīvo pārkāpumu kodeksa sevišķajā daļā paredzētie administratīvo pārkāpumu sastāvi nodokļu jomā t.sk. administratīvā atbildība par nodokļu deklarācijas un informatīvās deklarācijas neiesniegšanu vai iesniegšanu, pārkāpjot nodokļu normatīvajos aktos noteikto iesniegšanas termiņu.  Līdz ar to Likuma 32.panta pirmajā daļā un 32.1 panta trešajā daļā norādītā atsauce uz Latvijas Administratīvo pārkāpumu kodeksu ir jāaizstāj ar atsauci uz likumu “Par nodokļiem un nodevām”.  Atbilstoši 2019.gada 19.decembra likumam “Grozījumi likumā “Par nodokļiem un nodevām”” likumā “Par nodokļiem un nodevām” ir noteikta administratīvā atbildība par nodokļu deklarāciju iesniegšanas termiņu neievērošanu (likuma “Par nodokļiem un nodevām” 141.pants) un par informatīvo deklarāciju iesniegšanas termiņu neievērošanu (likuma “Par nodokļiem un nodevām” 142.pants). Attiecīgi ar likumprojektu tiek salāgota Likuma 32. panta pirmajā daļā un 32.1 panta trešajā daļā ietvertā atbildības redakcija ar 2019.gada 19.decembra likumā “Grozījumi likumā “Par nodokļiem un nodevām”” noteikto regulējumu, kas stājās spēkā vienlaikus ar Administratīvās atbildības likumu.  Likums “Par nodokļiem un nodevām” paredz arī atbildību, kas piemērojama administratīvā procesa ietvaros (skatīt likuma “Par nodokļiem un nodevām” VII nodaļu). Ņemot vērā, ka ar 2019.gada 19.decembra likumu “Grozījumi likumā “Par nodokļiem un nodevām”” likums “Par nodokļiem un nodevām” ir papildināts arī ar administratīvā pārkāpuma procesa ietvaros piemērojamo atbildību, skaidrākas normas uztveramībai tiek noteikts, ka par Likuma 32. panta pirmajā daļā un 32.1 panta trešajā daļā norādīto deklarāciju un informatīvo deklarāciju iesniegšanas termiņu neievērošanu piemērojama likuma “Par nodokļiem un nodevām” noteiktā administratīvā atbildība. Savukārt, lai nerastos pārpratumi, ka Likuma 32.panta otrajā daļā paredzētā atbildība ir uzskatāma par atbildību, kas piemērojama administratīvā procesa ietvaros (kā tas ir šobrīd) nevis administratīvā pārkāpuma procesa ietvaros, ar likumprojektu tiek precizēta arī Likuma 32. panta otrās daļas redakcija, nosakot, ka nodokļu maksātājam tiek piemērota likumā “Par nodokļiem un nodevām” noteiktā administratīvā procesa ietvaros paredzētā atbildība.  Tā kā līdz šim administratīvā atbildība ir bijusi noteikta arī nodokļu maksātājiem par deklarācijas par ienākumu no kapitāla pieauguma iesniegšanas termiņa neievērošanu, Likuma 32.1 panta trešā daļa tiek papildināta ar deklarāciju par ienākumu no kapitāla pieauguma.  Ņemot vērā, ka ar 2010.gada 1.janvāri no Likuma ir svītrota 17.panta 11.3 daļa, likumprojekts paredz no Likuma 32.panta pirmās daļas svītrot atsauci uz Likuma 17.panta 11.3 daļu.  ***Paziņojuma par fiziskajai personai izmaksātajiem ienākumiem formas maiņa***  *Grozījumi likuma 38.panta otrajā daļā, likuma 38.panta trešā daļa un pārejas noteikumu 156.punkts.*  Saskaņā ar Likuma 38.panta otro daļu Likuma izpildes nodrošināšanai deklarācijas, deklarācijas par ienākumu no kapitāla (nodokļa deklarācijas) un informatīvo deklarāciju (pārskatu, paziņojumu un citu likuma piemērošanai nepieciešamo dokumentu) veidlapu formu un to izpildīšanas kārtību nosaka Ministru kabinets. Tādējādi šobrīd paziņojuma par fiziskajai personai izmaksātajām summām (turpmāk – paziņojums) veidlapas forma ir noteikta Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem”. Minētie noteikumi nosaka arī ienākumu veidu kodus. Paziņojums galvenokārt tiek iesniegts, izmantojot VID elektroniskās deklarēšanas sistēmu. Līdz ar to izmaiņas, kas saistītas ar veidlapas paraugu, kā arī jaunu ienākumu veidu ieviešana saistībā ar grozījumiem Likumā, rada nepieciešamību izstrādāt un virzīt atbilstošus grozījumus Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem”. Lai mazinātu administratīvo slogu saistībā ar minēto grozījumu veikšanu, būtu jāatsakās no paziņojuma veidlapas apstiprināšanas Ministru kabineta noteikumos, kā arī jānosaka, ka ienākumu veidu kodu klasifikāciju nosaka un publicē VID. Ņemot vērā minēto, Likuma 38.pantu ir nepieciešams papildināt ar pilnvarojumu Ministru kabinetam noteikt paziņojumā norādāmo informāciju.  Tādējādi likumprojekts paredz grozījumus Likuma 38.panta otrajā un trešajā daļā, kas paredz, ka Ministru kabinets vairs nenosaka paziņojuma veidlapas formu, bet nosaka informāciju, kas iekļaujama paziņojumā par fiziskajai personai izmaksātajām summām. Attiecīgi likumprojekts paredz papildināt Likuma pārejas noteikumus un noteikt, ka grozījumi Likuma 38.panta otrajā daļā un 38.panta trešā daļa stājas spēkā 2022.gada 1.janvārī vienlaikus ar Ministru kabineta noteikumiem, kas nosaka informāciju, kas iekļaujama paziņojumā par fiziskajai personai izmaksātajām summām.  **IIN atbrīvojuma pagarinājums līdz 2023.gadam personu atlīdzībai par sociālās aprūpes pakalpojumu sniegšanu**  *Grozījumi pārejas noteikumu 44.punktā.*  Pašreiz Likuma pārejas noteikumu 44.punkts noteic, ka no aplikšanas ar IIN atbrīvo 2008., 2009., 2010., 2011., 2012., 2013., 2014., 2015., 2016., 2017., 2018., 2019. un 2020. taksācijas gadā gūtos ienākumus, kas izmaksāti no pašvaldības budžeta kā atlīdzība fiziskajai personai par sociālās aprūpes pakalpojuma — aprūpe mājās — sniegšanu saskaņā ar Sociālo pakalpojumu un sociālās palīdzības likuma 23.panta trešo daļu, ja persona, kas saņem minēto atlīdzību, nav darba tiesiskajās attiecībās ar atlīdzības izmaksātāju un pastāv viens no šajā punktā minētajiem nosacījumiem.Atbilstoši pašreizējam regulējumam, lai pēc 2020.gada nodrošinātu pakalpojuma sniegšanu esošajiem klientiem, no pakalpojuma sniedzēju ienākumiem saskaņā ar Likuma 8.panta 2.2daļu, būs jāmaksā IIN un valsts sociālās apdrošināšanas obligātās iemaksas, kas radīs nepieciešamību pēc papildus līdzekļiem, kā arī būtiski samazinās izmaksājamās atlīdzības apmēru un nodarbināto personu skaitu. Ņemot vērā minēto, lai nodrošinātu aprūpes mājas pakalpojuma ilgtspēju, ir pagarināts termiņš atbrīvojumam no IIN līdz 2023.gadam.  **Grozījumā saistībā ar izmaiņā Mikrouzņēmumu nodokļa likumā**  *Likuma pārejas noteikumu 145., 146. un 147.punkts.*  Pārejas noteikumu 145., 146. un 147. punktā atrunāti nosacījumi attiecībā uz mikrouzņēmumu dividendēm, nosacītajām dividendēm un dividendēm pielīdzināmu ienākumu, kas radušās, veicot mikrouzņēmumu nodokļa maksātāja saimnieciskās darbības ienākumu (peļņas) sadali, ja šī peļņa radusies līdz 2020.gada 31.decembrim, kā arī likvidācijas kvotu, ja likvidē mikrouzņēmumu, nesadalītās peļņas apmērā, kas radusies līdz 2020.gada 31.decembrim. Minētās dividendes, kā arī likvidācijas kvota apliekamas ar iedzīvotāju ienākuma nodokli no kapitāla ienākuma, piemērojot 20% likmi. Turpmāk mikrouzņēmumu ienākuma nodokļa maksātāji, sadalot peļņu, kas radusies pēc 2020.gada 31.decembra, varēs sadalīt dividendēs, nosacītajās dividendēs un dividendēm pielīdzināmā ienākumā, nepiemērojot iedzīvotāju ienākuma nodokli, kā arī ar nodokli netiks aplikta likvidācijas kvota nesadalītās peļņas apmērā, ja peļņa radusies pēc 2020.gada 31.decembra. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Labklājības ministrija, Valsts sociālās apdrošināšanas aģentūra un VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz IIN maksātājiem, kuriem nav gada ienākumu deklarācijas iesniegšanas pienākums un kuriem ir izveidojusies IIN pārmaksa likumā noteiktu iemeslu ietekmē (galvenokārt diferencētā neapliekamā minimuma, papildatvieglojumu nepilnīgas izmantošanas vai progresīvo nodokļa likmju piemērošanas ietekmē).  2018.gadā minēto faktoru ietekmē, lai saņemtu pārmaksātā IIN atmaksu, deklarāciju gan elektroniski, gan papīra formā bija iesnieguši 274 629 IIN maksātāji (viņu kopējā pārmaksas summa bija 49,1 milj. euro). Ņemot vērā VID darbinieku atalgojumu (t.sk. virsstundu atalgojumu), un VID Informāciju sistēmas uzturēšanu, vienas gada ienākumu deklarācijas apstrādes aptuvenās izmaksas ir 3,42 euro.  Likumprojekts nosaka pašvaldībām pienākumu sniegt informāciju par izsniegtajām licencēm interešu un pieaugušo neformālās izglītības maksas programmu īstenošanai.  Turklāt likumprojekts nosaka pienākumu apdrošināšanas kompānijām, pamatojoties uz VID rakstisku pieprasījumu, sniegt informāciju par saskaņā ar konkrētu attaisnojuma dokumentu nodokļa maksātājam atlīdzināto maksājuma daļu par medicīnas un ārstniecības pakalpojumu.  Citi likumprojektā veiktie grozījumi skar:   1. fiziskās personas, kam brālis vai māsa ir persona ar 1. vai 2. grupas invaliditāti; 2. fiziskās personas, kam ir dzēsti studiju un studējošo kredīti; 3. fiziskās personas, kurām kreditori – uzņēmumu ienākuma nodokļa maksātāji ir samazinājuši vai dzēsuši saistības; 4. fiziskās personas, kuras saņems no valsts budžeta izmaksājamu pabalstu par vienās dzemdībās dzimušu trīs un vairāk bērnu piedzimšanu; 5. personas, kas saņem valsts fondēto pensiju kapitālu mantojuma veidā; 6. saimnieciskās darbības veicējus; 7. fiziskās personas - patentmaksas maksātājas; 8. fiziskās personas, kuru gada ienākumi pārsniedz saskaņā ar likumu "Par valsts sociālo apdrošināšanu" noteikto obligāto iemaksu objekta maksimālo apmēru (62 800 *euro*). 9. fiziskās personas, kurām ir pienākums iesniegt deklarāciju, bet deklarāciju nav sniegušas un nesniedz. |
| 2. | Tiesiskā regulējuma ietekme uz tautsaimniecību un administratīvo slogu | IIN maksātājiem, uz kuriem attiecas ienākumu deklarēšanas atvieglojumi un kas vēlās automātisko pārmaksas atmaksu, līdz pēctaksācijas gada 30.septembrim VID EDS jāpārliecinās, ka deklarācijas sagatavē ir ietverta visa informācija par taksācijas gadā gūtajiem ienākumiem un IIN pārmaksa ir izveidojusies noteiktu faktoru ietekmē (diferencētā neapliekamā minimuma, papildatvieglojumu nepilnīgas izmantošanas vai progresīvo nodokļa likmju piemērošanas ietekmē). IIN maksātājiem, kas nevēlās automātisko IIN pārmaksas atmaksu, ir iespēja, izmantojot VID EDS, atteikties no tās saņemšanas. Nodokļu administrācijai administratīvais slogs, ja neskaita to, ka nebūs jāizdod rakstveida lēmumi, būtiski nemainīsies, jo deklarāciju izskatīšanas process ir automatizēts. Ieguvums būs nodokļa maksātājiem, kuri varēs saņemt IIN pārmaksu ātrāk neiesniedzot deklarāciju. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 1 845 525 000 | 1 000 000 | 1 937 016 000 | 1 000 000 | 1 000 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 369 105 000 | 250 000 | 387 403 200 | 250 000 | 250 000 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 1 476 420 000 | 750 000 | 1 549 612 800 | 750 000 | 750 000 |
| 2. Budžeta izdevumi | 0 | 614 442 | 0 | 0 | 0 | 0 | 0 |
| 2.1. valsts pamatbudžets | 0 | 602 642 | 0 | 0 | 0 | 0 | 0 |
| 2.2. valsts speciālais budžets | 0 | 11 800 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | - 614 442 | 0 | 1 000 000 | 0 | 1 000 000 | 1 000 000 |
| 3.1. valsts pamatbudžets | 0 | - 602 642 | 0 | 250 000 | 0 | 250 000 | 250 000 |
| 3.2. speciālais budžets | 0 | -11 800 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 750 000 | 0 | 750 000 | 750 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 614 442 | 0 |  | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Regulējums, lai nodrošinātu, ka Valsts ieņēmumu dienests neveic IIN pārmaksas atmaksu, ja IIN maksātājs nav iesniedzis deklarāciju par kādu no iepriekšējiem taksācijas gadiem, kurā IIN maksātājam veidojas IIN piemaksa, radīs pozitīvu fiskālo ietekmi EUR 700 000 apmērā. Saskaņā ar Valsts ieņēmumu dienesta sniegto informāciju šā gada sākumā 21,1 tūkst. nodokļu maksātāju nebija iesnieguši deklarācijas par 2018.gadu ar kopējo budžetā maksājamo summu 1,24 milj.*euro*. Pieņemot, ka minētā regulējuma ieviešana stimulēs aptuveni 80% nodokļa maksātājus iesniegt deklarācijas un iemaksāt budžetā IIN, fiskālā ietekme ik gadu vērtējama 1,24 milj.*euro* \*80%=**1,0 milj.*euro***apmērā.  Fiskālā ietekme no IIN likmes samazināšanas no 31,4 procentiem līdz 31 procentam un patentmaksu nodokļa režīma atcelšanas tiks iekļauta Labklājības ministrijas virzītajā likumprojektā “Grozījumi likumā “Par valsts sociālo apdrošināšanu””.  Savukārt pārējās regulējuma normas uzlabo un sakārto nodokļu administrēšanu, tādējādi fiskālā ietekme vērtējama kā pozitīva, taču precīzi tās apmēri nav nosakāmi.  Nepieciešamo izmaiņu veikšanai Valsts ieņēmumu dienesta informācijas sistēmās 2020.gadā no Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” ir nepieciešams finansējums EUR 602 642 apmērā, tai skaitā:   * Maksājumu administrēšanas informācijas sistēmā (MAIS) – 337 220  EUR; * Datu noliktavas sistēmā (DNS) -10 116 EUR; * Nodokļu informācijas sistēmā (NIS) – 69 787 EUR; * Elektroniskās deklarēšanas sistēmā (EDS) – 185 519 EUR.   VSAA likumprojekta ieviešanai nepieciešamas 25 cilvēkdienas un papildu finansējums 11 800 EUR apmērā (25 c/d x EUR 472). | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. | | | | | | |
| 8. Cita informācija | Daļai likumprojektā noteiktajiem grozījumiem fiskālā ietekme uz valsts un pašvaldību budžetu ieņēmumiem nav precīzi aprēķināma, jo nav pietiekošas informācijas un dati par to personu skaitu, kam šobrīd un nākotnē būtu nepieciešams attaisnotajos izdevumos iekļaut medicīnas izdevumus par savu brāli vai māsu – personu ar 1. vai 2. grupas invaliditāti. Kā arī fiskālā ietekme precīzi nav aprēķināma grozījumiem aplikt ienākumu, kas gūts saņemot fondētās pensijas kapitālu mantojumā, jo nav zināms personu skaits, kas šādu apliekamo ienākumu gūtu.  2020.gadā nepieciešamo izmaiņu veikšanai VID informācijas sistēmās nepieciešamais finansējums 602 642 EUR apmērā un veikto izmaiņu uzturēšanai turpmākajos gados nepieciešamais finansējums (provizoriski MAIS izmaiņu uzturēšanai 20 448 EUR un EDS izmaiņu uzturēšanai 10 018 EUR ik gadu) tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros.  Informējam, ka aktualizētā informācija par izmaksām izmaiņu veikšanai Valsts ieņēmumu dienesta informācijas sistēmās saistībā ar regulējumu attiecībā uz progresīvā nodokļa likmes maiņu un regulējumu attiecībā uz samazinātās patentmaksas maksāšanas režīmu tiks sniegta papildus. Vienlaikus informējam, ka patentmaksas maksāšanas režīma izmaiņu realizācija ietekmēs Maksājumu administrēšanas informācijas sistēmas ieviešanas procesu.  Lai nodrošinātu izmaiņu veikšanu Valsts ieņēmumu dienesta informācijas sistēmās, izmaksas primāri tiks segtas esošā Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros vai veicot pārdali no citām Finanšu ministrijas resora programmām/apakšprogrammām.    2020.gadā VSAA likumprojekta ieviešanai nepieciešamais finansējums 11 800 EUR apmērā tiks segts no valsts fondēto pensiju shēmas administrēšanas atskaitījumiem. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| |  |  |  | | --- | --- | --- | | 1. | Saistītie tiesību aktu projekti | Pēc projekta apstiprināšanas Saeimā 6 mēnešu laikā veicami grozījumi Ministru kabineta 2010.gada 21.septembra noteikumos Nr.899 likuma “Par iedzīvotāju ienākuma nodokli” normu piemērošanas kārtība”, lai:   * VID nodrošinātu informācijas saņemšanu par studējošo kredītu ņēmējiem, kuriem taksācijas gadā dzēsts studējošā kredīts (kredīta daļa); * noteiktu, ka, piemērojot Likuma 10.panta pirmās daļas 2.punktu, par ģimenes locekļiem uzskatāmi arī brāļi vai māsas – personas ar 1. vai 2. grupas invaliditāti; * ar skaidrojumu par likuma normu piemērošanu saistībā ar IIN pārmaksas automātiskās atmaksas veikšanas kārtību un priekšnosacījumiem tās veikšanai.   Minētie grozījumi tiks iesniegti Ministru kabinetā līdz 2021.gada 30.jūnijam un stāsies spēkā vispārējā kārtībā.  Pēc likumprojekta spēkā stāšanās Finanšu ministrija (VID) izstrādās Ministru kabineta noteikumus, kas nosaka paziņojumā par fiziskajai personai izmaksātajām summām iekļaujamo informāciju un kā atsevišķu ienākuma veidu izdalot darba devēja segtos darbinieka izdevumus par attālināto darbu.  Minētie grozījumi tiks iesniegti Ministru kabinetā līdz 2021.gada 1.decembrim un stāsies spēkā 2022.gada 1.janvārī.  Jāizstrādā jauni Ministru kabineta noteikumi, kas nosaka kārtību, kādā reģistrē samazinātās patentmaksas maksātāju, kādā maksātājs maksā samazināto patentmaksu, kā arī saimnieciskās darbības jomas profesijas, par kurām maksā samazināto patentmaksu un saimnieciskās darbības ierobežojumus samazinātās patentmaksas maksātājam. Ministru kabineta noteikumiem ir jāstājas spēkā vienlaicīgi ar attiecīgajiem projektā iekļautajiem grozījumiem, t.i., ar 2021.gada 1.janvāri. | | 2. | Atbildīgā institūcija | Par grozījumu izstrādi Ministru kabineta 2010.gada 21.septembra noteikumos Nr.899 “Likuma “[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)” normu piemērošanas kārtība” – Finanšu ministrija.  Par Ministru kabineta noteikumu, kas nosaka paziņojumā par fiziskajai personai izmaksātajām summām iekļaujamo informāciju, izstrādi – Finanšu ministrija (VID).  Par Ministru kabineta noteikumiem, kas nosaka kārtību, kādā reģistrē samazinātās patentmaksas maksātāju, kādā maksātājs maksā samazināto patentmaksu, kā arī saimnieciskās darbības jomas profesijas, par kurām maksā samazināto patentmaksu un saimnieciskās darbības ierobežojumus samazinātās patentmaksas maksātājam – Ekonomikas ministrija. | | 3. | Cita informācija | Likumprojekts šo jomu neskar. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā  ar projektu | Projekts ietver vairākus jautājumu blokus:   1. jautājumi, par kuriem lēmums pieņemts Ministru kabineta 2020.gada 2.septembra sēdē (protokollēmuma Nr.51 45§ 2.2.1., 2.2.5. un 2.2.6. punkts) 2. jautājumi, kuri iepriekš bija ietverti likumprojektā “Grozījumi likumā “Par iedzīvotāju ienākuma nodokli””, kas 2020.gada 11.jūnijā izsludināts Valsts sekretāru sanāksmē (VSS-464) saistībā ar IIN pārmaksas automātisko atmaksu un informācijas sniegšanas uzlabošanu par attaisnotajiem izdevumiem; 3. jautājumi, kuri iepriekš bija ietverti likumprojektā “Grozījumi likumā “Par iedzīvotāju ienākuma nodokli””, kas 2019.gada 19.decembrī izsludināts Valsts sekretāru sanāksmē (VSS-1236) saistībā ar regulējumu, lai novērstu nepamatotu pārmaksātā IIN atmaksu, ja nav iesniegta iepriekšējo taksācijas gadu deklarācija u.c. jautājumiem .   Ministru kabineta 2020.gada 2.septembra sēdes protokollēmuma Nr.51 45§ 2.2.6. punktā dotajā uzdevumā ir ietverti arī pasākumi, kas jau ir bijuši izsludināti iepriekš Valsts sekretāru sanāksmē - 2019.gada 19.decembrī VSS-1236 un 2020.gada 11.jūnijā VSS-464.  Informācija par projekta izstrādi, kas saistīta ar 2.jautājumu bloku, ir publicēta 2020.gada 27.aprīlī Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  Informācija par projekta izstrādi, kas saistīti ar 3.jautājumu bloku, Informācija par projekta izstrādi 2019.gada 11.novembrī ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Projekta 1.jautājumu bloka izstrādē bija iesaistīta LDDK, LBAS, LTRK Nacionālās trīspusējās sadarbības padomes Budžeta un nodokļu apakšpadomes ietvaros, kur pauda savus viedokļus par kopējo nodokļu sistēmas pilnveidošanas redzējumu.  Projekta 2.jautājumu bloks izstrādāts, balstoties uz Latvijas Republikas Saeimas 2018.gada 14.septembra paziņojumu “Par 10142 Latvijas pilsoņu kolektīvā iesnieguma “Pārmaksāto nodokļu automātiska izmaksāšana” turpmāko virzību”.  Sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par projektu, kas 2019.gada 11.novembrī un 2020.gada 27.aprīlī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:  <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project617> un  <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project646>, kā arī Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Attiecībā uz 1.jautājumu bloku Nacionālās trīspusējās sadarbības padomes Budžeta un nodokļu apakšpadomes ietvaros kopumā tika panākta vienošanās, tomēr atsevišķos jautājumos pilnīgs kompromss netika sasniegts (piemēram, attiecībā uz darba devēju kompensācijas par darbinieku izdevumiem par attālināto darbu piemērošanas mehānismu, kuru LDDK un LTRK uzskata par tādu, kas radīs papildu administratīvo slogu, savukārt Finanšu ministrijas ieskatā, atsakoties no sīkākām prasībām pret atbrīvojuma piemērošanu kompensācijai, var rasties pamats nepamatotai IIN samazināšanai).  Par citiem jautājumu blokiem iebildumi un priekšlikumi nav saņemti. |
| 4. | Cita informācija | Projekta 2. un 3. jautājumu bloks pēc izsludināšanas Valsts sekretāru sanāksmē bija pieejams Ministru kabineta tīmekļa vietnē [www.mk.gov.lv](http://www.mk.gov.lv), kā arī pēc visa projekta pieņemšanas tiks publicēts oficiālajā izdevumā “Latvijas Vēstnesis” un tīmekļa vietnē [www.likumi.lv](http://www.likumi.lv). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts paplašina VID funkcijas, nosakot VID pienākumu likumā noteiktos gadījumos veikt IIN pārmaksas automātisku atmaksu. Projekta izpildei nav nepieciešama jaunu institūciju izveide, esošo institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

Kemzāne 67083848

[Inese.Kemzane@fm.gov.lv](mailto:Inese.Kemzane@fm.gov.lv)

Matveja 67095492

[Liva.Matveja@fm.gov.lv](mailto:Liva.Matveja@fm.gov.lv)

Orehova 67095494

[Anda.Orehova@fm.gov.lv](mailto:Anda.Orehova@fm.gov.lv)

Ozoliņa 67095493

[Agrita.Ozolina@fm.gov.lv](mailto:Agrita.Ozolina@fm.gov.lv)